text:
lSOMO RYA MBERE
Igitabo cya kabiri cy’Abamakabe (2 Mak 6, 18-31)
Mu gihe Antiyokusi yatotezaga umuryango w’Abayisraheli, 18Eleyazari umwe mu bigishamategeko ba mbere, umuntu usheshe akanguhe akagira n’uburanga butangaje, bamuhatira kurya inyama z’ingurube bazimutamitse ku ngufu. 19Ariko we ahitamo gupfana ishema aho kubaho mu kimwaro, yijyana ku bwende bwe aho yagombaga gukubitirwa, 20abanje gucira ibyo bari bamutamitse, mbese abigenza ak’intwari zose zemera guhara amagara yazo, aho kurya ibyo biribwa bitemewe n’amategeko. 21Abari bashinzwe gutegura ibyo biryo bitemewe n’Amategeko, bamujyana ahiherereye kuko bari baziranye kuva kera, bamugira inama yo gutumiza inyama ku zo ataziraga kurya kandi ngo azitegurire ubwe, bize kuba nk’aho ariye inyama z’ibitambo nk’uko umwami yabitegetse. 22Nabigenza atyo araba arokotse urupfu, bamugirire neza abikesheje ubucuti bari bafitanye kuva kera.
23Ariko Eleyazari afata icyemezo cya kigabo, gikwiranye koko n’igihe yari agezemo n’ubukambwe bwe, n’imvi zaziye mu muruho, kiberanye kandi n’imigenzereze iboneye yari afitiye Amategeko y’Imana. Nuko kubera ibyo byose, abasubiza asaba ka bamwohereza bidatinze ikuzimu. 24Yungamo ati «Ntidukwiriye kuryarya n’iyi ngano yacu, hato abenshi mu rubyiruko batava aho bemera ko Eleyazari, umukambwe w’imyaka mirongo cyenda yakiriye imigenzo y’abanyamahanga, 25maze nabo bikabaviramo kuyoba babitewe n’ubwo buryarya bwanjye, ngo aha ndarwana kuri iyo minsi mike nsigaje imbere. Mbikoze naba nkururiye ntyo ubwandure n’ikimwaro ubukambwe bwanjye! 26Byongeye kandi n’iyo narokoka iki gihano cy’abantu, nabaho cyangwa se napfa, sinazarokoka ikiganza cy’Umushoborabyose. 27Ni cyo gituma ubu ngubu ndamutse mpfanye ubutwari, naba mpesheje icyubahiro ubukambwe bwanjye, 28nkaba nsigiye urubyiruko urugero rukomeye rwo gupfa kigabo, ngapfa ku bwende bwanjye kandi mbikuye ku mutima, mbigiriye Amategeko yubahwa kandi matagatifu.»
Amaze kuvuga atyo, aragenda ajya aho yagombaga gukubitirwa. 29Abari bamushoreye, ya neza bari bamufitiye mbere ihinduka inabi kubera ayo magambo yari amaze kuvuga, ndetse bo ku bwabo bibwiraga ko ari ibisazi. 30Igihe rero agiye guca kubera inkoni zari zimaze kumurembya, avuga aganya ati «Nyagasani, uzi byose ku buryo butunganye, urabona neza ko nari nshoboye kurokoka uru rupfu, none ariko nkaba ntegeje umubiri wanjye ubu bubabare butavugwa bw’inkoni; nyamara mu mutima wanjye, ndababarana ibyishimo kubera igitinyiro ngufitiye,» 31Nuko apfa atyo, urupfu rwe rusiga urugero rw’ubutwari n’urwibutso rw’imigenzo myiza, atari ku rubyiruko rwonyine, ahubwo ndetse no ku mbaga nyamwinshi y’Abayahudi.
ZABURI (Zab 3, 2-3, 4-5, 6-7)
Inyik/Uhoraho ni we unshyigikiye.
Uhoraho, mbega ngo abandwanya baraba benshi!
Ni benshi bampagurukiye,
ni benshi bamvugiraho ngo
«Nta gakiza ateze ku Mana!»
Nyamara wowe Uhoraho, uri ingabo inkingira,
ni wowe shema ryanjye,
ni wowe nkesha kwegura umutwe.
Ndangurura ijwi ngatabaza Uhoraho,
maze akansubiriza ku musozi we mutagatifu.
Ndaryama ngasinzira, nageraho ngakanguka:
igihe cyose Uhoraho ni we unshyigikiye.
Sintinya icyo gitero cy’abantu,
bangose impande zose.
IBANGONDIRIMBO RIBANZIRIZA IVANJILI (Zab 103 (102), 8.10.12)
Alleluya Alleluya.
Uhoraho ni umunyambabazi n’umunyampuhwe,
Ntaduhana bihwanye n’ibicumuro byacu,
adutandukanya n’ibicumuro byacu.
Alleluya.
IVANJILI
+ Luka (Lk 19,1-10)
Muri icyo gihe, 1 Yezu agera i Yeriko yahuranya umugi. 2Nuko haza umugabo witwa Zakewusi, yari umutware w’abakoresha akaba umukungu. 3Agerageza kubona Yezu uwo ari we ariko ntiyabishobora kubera imbaga y’abantu, kandi akaba yari mugufi. 4Arirukanka abacaho maze yurira igiti cy’umuvumu, agira ngo abone Yezu wari ugiye kunyura aho. 5Yezu ahageze yubura amaso, aramubwira ati «Zakewusi, manuka vuba kuko ngomba gucumbika iwawe uyu munsi. » 6Nuko amanuka bwangu, amwakirana ibyishimo. 7Ababibonye bose barijujuta baravuga bati , «Yagiye gucumbika ku munyabyaha!» 8Nuko Zakewusi yegera Nyagasani, aramubwira ati «Rwose Mwigisha, kimwe cya kabiri cy’ibyo ntunze ngihaye abakene; niba kandi hari uwo nahuguje, ndamusubiza ibye incuro enye.» 9Yezu ni ko kuvuga ati «Uyu munsi umukiro watashye muri iyi nzu, kuko uyu na we ari umwana wa Abrahamu. 10Koko rero, Umwana w’umuntu yazanywe no gushaka no kurokora ibyazimiye.»


c: text/html

text:
Ibyishimo ni byose mu Kagari ka Murambi, Umurenge wa Rusasa ho mu Karere ka Gakenke nyuma y’uko abaturage babiri bari baheze mu kirombe ubwo bacukuraga amabuye y’agaciro bose bakuwemo ari bazima mu gihe byakekwaga ko bapfuye.
Abo baturage baheze mu kirombe cya Sosiyete ya ‘Speck Minerals’ saa ine n’iminota 50 zo kuri uyu wa mbere, bikiba bari batatu ariko ku mugoroba saa mbili umwe muri bo aza kwikuramo babiri basigaramo, bakaba barayemo ndetse banirirwamo kugeza saa saba n’iminota itanu(...)
Ibyishimo ni byose mu Kagari ka Murambi, Umurenge wa Rusasa ho mu Karere ka Gakenke nyuma y’uko abaturage babiri bari baheze mu kirombe ubwo bacukuraga amabuye y’agaciro bose bakuwemo ari bazima mu gihe byakekwaga ko bapfuye.
Abo baturage baheze mu kirombe cya Sosiyete ya ‘Speck Minerals’ saa ine n’iminota 50 zo kuri uyu wa mbere, bikiba bari batatu ariko ku mugoroba saa mbili umwe muri bo aza kwikuramo babiri basigaramo, bakaba barayemo ndetse banirirwamo kugeza saa saba n’iminota itanu z’igicamunsi cyo kuri uyu wa Kabiri tariki ya 25 Nyakanga 2017.
Bisobanurwa ko bariya baturage baheze mu kirombe kubera kubura umwuka, bakuwemo nyuma y’amasaha 27.
Mu gitondo cyo kuri uyu wa kabiri inzobere mu bucukuzi bw’amabuye y’agaciro zibumbiye muri sosiyete ya ‘COMIKAGI’ ikorera mu Murenge wa Ruli mu Karere ka Gakenke, zazanye ibyuma birimo ibitanga umwuka wa ‘Oxygen’ maze zijya ikuzimu mu kirombe cyari cyahezemo abaturage bityo zibasha kubakuramo bagihumeka.
Saa sita n’iminota 54 ziriya nzobere zakuyemo Matabaro Alex ufite imyaka 54 mu gihe Nizeyimana Daniel ufite imyaka 47 we yakuwemo saa saba n’iminota itanu, aba bombi bakuwemo bagihumeka.
Kuva mu gitondo kare ikirombe cyari cyahezemo bariya bagabo cyari ckizengurutswe n’amagana y’abaturage biganjemo inshuti, abavandimwe, imiryango ndetse n’abaturanyi b’abo bagabo cyane ko byakekwaga ko bamaze gushiramo umwuka; ibintu byateraga abo bose ishavu aho wasangaga nta n’umwe uvugisha mugenzi we.
Buri uko abatekinisiye ba sosiyete ya COMIKAGI bazamuraga umwe mu bari baheze muri kiriya kirombe, abaturage bari aho bakomaga amashyi y’urufaya noneho biba ibyishimo bikomeye bamaze kubona abari baheze muri kiriya kirombe bose bavuyemo.
Mukanoheri Mariya, umwe muri abo baturage agize ati “Turishimye bikomeye kubona abavandimwe bacu bakuwemo bose ari bazima; Imana ihabwe icyubahiro Amena Amena! Turashimira cyane ubuyobozi bwacu kuba bwatuzaniye abafite ubumenyi bukomeye mu bucukuzi bakaba babashije kutuzanira abantu bacu bakiri bazima.”
.
Niyonsenga Aime François, umuyobozi wungirije w’Akarere ka Gakenke ushinzwe ubukungu asabye abaturage gushishoza igihe bagiye gukorera ababa babahaye akazi mu bucukuzi bw’amabuye y’agaciro bakabanza kumenya niba bafite ibyangomba bibemerera gukora ndetse n’ibikoresho byujuje ubuziranenge.
SRC:IZUBA
MUHABURA.RW

robotstxt: allowed

filter: keep


text:
U Rwanda ni igihugu kigizwe n’uduce dutandukanye dufite amazina atandukanye. Hari ahagiye hahabwa izina bafatiye k’umateka, kubintu bihaba cyangwa umuntu uhatuye. Aya ni amazina ya tumwe mu duce tw’u Rwanda twiswe hashingiye Ku nyito zisanzwe.
U Rwanda ni igihugu kigizwe n’uduce dutandukanye dufite amazina atandukanye. Hari ahagiye hahabwa izina bafatiye k’umateka, kubintu bihaba cyangwa umuntu uhatuye. Aya ni amazina ya tumwe mu duce tw’u Rwanda twiswe hashingiye Ku nyito zisanzwe.
1.Nyamirambo: Iri zina rikomoka ku ishiraniro ryasize imirambo itagira ingano yabuze gihamba, hagati y’impande ebyiri zari zihanganye, Abanyoro n’Abanyarwanda. Imyaka isaga 800 irashize, ariko izina ryo ni karande.
2.Gakinjiro: Nk’uko ijambo riri, bikomoka ku nshinga gukinja, aha hakinjirwaga inka, bidaciye kabiri abantu nabo bakahakinjirwa, mu bihe byitwaga ibyo guca amashu. Izuba rirenze, uwanyuraga mu bikombe by’Agakinjiro yafatwaga nk’uwahaze amagara.
3.Kicukiro: Hahoze hitwa mu Gatare, hakaba icukiro rusange rikomeye ry’inka z’abatware n’abifite. Bagiraga bati “Tujye ku icukiro, bisomwa nka “KW’ICUKIRO” Iyi mvugo yakomeje gukoreshwa, kugeza ubwo “Agatare” kibagiranye hasigara KICUKIRO.
4.Rwamagana: Yahoze muri Kibungo, ubu ni mu Ntara y’Iburasirazuba. Benshi basoma Rwamagana nk’ibiva ku nshinga “Kwamagana”, ariko siko biri, biva ku ijambo “Amagana” rifatiye ku bwinshi bw’amashyo y’inka yahahoze. Mu Kinyarwanda nyacyo “Rwamagana” ntibisomwa nka “Rwabugili” ahubwo bisomwa nka “Kamabuye”
5.Mu Kanogo: Hahoze amazi menshi (Ku mazi), hakaba n’inogo. Ubwo inka z’umwami zahashokaga amazi akaba iyanga zimwe muri zo zikarumanga, umwami yagize ati “Iri si inogo, ndarigaye, ni akanogo”. Izina rifata rityo n’ubu rikiri ikimenyabose. Mu Kanogo
6.Mburabuturo: Izina rikomoka kuri Serugarukiramfizi waciriwe kuri aka gasozi (ubu kubatseho ishuri CBE/SFB), ahageze abura ibirunge byatumye yirukanwa mu bakomeye, niko kuvuga ati: “Aha si ahantu ho kuba, ni i Mburabuturo, nabaye utura naturanye n’ibirunge” .
7.Nzega: Niho hakomoka imvugo “Gukubitirwa ahareba i Nzega”. Ni mu Majyepfo y’u Rwanda, mu yahoze ari Gikongoro.
8.Ngurugunzu: Mu majyaruguru ashyira uburengerazuba bw’u Rwanda. Hibukwa inkomoko y’umugani : “ Nzashira i Ngurugunzu nkiri Ngagi”»,uva kuri Ngagi wari umuherwe wahemukiwe mu buryo bwose bushoboka kubw’ishyari, kugeza ahekuwe n’abashakaga ko yimuka akababisa. Ariko we yaranangiye, aranamba, ati: “Nzashira ingururugunzu nkiri Ngagi”, bisobanuye ngo: “Nzarinda mpfira i Ngurugunzu nkiri uwo namye ndi.”
9.Zoko: Ni umusozi muremure cyane uherereye mu murenge wa Mutete mu karere ka Gicumbi. Amateka agaragaza ko kuri uyu musozi wa Zoko ariho urupfu rwarwaniye inkundura na Cacana wari arurimo umwenda w’inka, ari naho Imana yamutabariye ikamuha inyishyu nubwo bitabujije urupfu kumuhitana. (Umugani ushingiye ku bitekerezo)
10.Budurira: agace gaherereye mu murenge wa Gisozi mu karere ka Gasabo. Abazi amateka yaho bavuga ko hambere hakorerwaga amatara(amatadowa) bitaga ubudurira, yaje no kwitirirwa aka gace. Amazina y’ahantu ashingiye ku bimera n’inyamaswa byahahoze
11.Kimisagara: Hahoze icyanya cy’imisagara, bakayitirirwa, na nyuma yo gucika kwayo, izina ryarasigaye Kimisagara
12.Kimironko: Hahoze umurambi w’agashyamba kiganjemo imironko
13.Nyarugenge: Hahoze agasozi (hill/colline) keraho imigenge
14.Kitabi: Hahoze itabi ry’igikamba rirusha irindi ubukana n’ingufu mu gihugu. Abantu baturukaga imihanda yose bakamena ishyamba ryijimye ry’inzitane rya Nyungwe, bagiye gushaka itabi riguranwa amata, ku Kitabi nyirizina.
15.Rwimbogo: Hahoze icyanya kinini kimeze nk’urwuri rw’imbogo ziragira zikicyura
16.Mu Kiryamo cy’inzovu: Hafi y’ibiro by’Akarere ka Kamonyi, hahoze hataha inzovu nyamunini itaravogerwaga, yahabaye imyaka agahiryi.
17.Mu Rwintare: Ntihavogerwaga, hatahaga intare , Umwami w’ishyamba
18.Rwinkwavu: Mu Karere ka Kayonza, igice kinini cyaho cyahoze muri Pariki y’Akagera. Abahigi bari barasakiwe n’inkwavu zaho (inkwavu z’ishyamba), kenshi batumwaga n’abagore babo, nk’inyama inurira yo kubashimisha mu bihe bidasanzwe. Amazina akomoka ku kumvirana indimi z’amahanga
19.Beretwari: Agasanteri kari mu murenge wa Gisozi, mu karere ka Gasabo.Iri zina bivugwa ko rikomoka ku nzu bogosheramo yahabaga yitwaga “Belle Etoile”, aba’turage bakayita Beretwari, ndetse izina rihita ryitirirwa agasanteri kose.
20.Godiyali : Mu Murenge wa Kicukiro, ahashyizwe nyuma gato ya 1978, icyapa cyamamazaga ubwoko bw’amapine yitwa “Good Year” yari atangiye gucuruzwa mu Rwanda, ahari hamenyerewe ayitwa “Michelin”. Izina ry’aya mapine (Good Year), n’abatazi icyo icyo cyapa cyari kimaze basomaga Godi-yali, icyari icyapa giha izina aho kiri hitwa Godiyali hatyo, imyaka isaga 35 irashize. Hari n’andi menshi ashingiye kuri byinshi
21.Kuri 40: Iri zina naryo ryafatiye ku cyapa ariko cyo kitamamaza, ahubwo cyasabaga imodoka kugabanya umuvuduko mu Gasanteri kahoze i Nyamirambo, aho abagore, abana n’urubyiruko bahoraga bacicikana umuhanda barawugize umuharuro
22.Kuri 12, Kuri 15, Kuri 19: Ahantu hafite inyito z’imibare, ifatiye ku mubare w’ibirometero (km), uvuye mu Murwa Mukuru wa Kigali, ahahoze Gare Routiere (ubu hubatse umuturirwa KCT)
23.Gakubangutiya: Agasanteri gaherereye mu karere ka Nyagatare.Abazi amateka yaho bavuga ko hajyaga hacururizwa inzoga, abagore n’abagabo bamara kuzinywa zikabatera gusinda abagabo bagatangira kuzamura ingutiya z’abagore basangiye, , biti hi se abagore bakabyigenzereza batyo, bagakomeza ibirori bahita mu Gakubangutiya.
24.Ku cya Cya Mitsingi: Ni mu karere ka Kicukiro ku muhanda uva ahitwa mu Giporoso werekeza i Rwamagana. Abahabyirukiye bemeza ko hahoze icyapa kinini cyamamaza inzoga ya Mutzig, cyahashyizwe nyuma gato y’uko igera mu Rwanda, kiranahitiritwa kugeza ubu, imyaka ibaye 26.
25.Bannyahe: Ni urusisiro ruherereye mu karere ka Gasabo hafi y’ahitwa i Nyarutarama. Bannyahe ituwe mu buryo bucucitse cyane kandi mu buryo buciriritse.Abahazi bavuga ko izina Bannyahe rikomoka ku kuba mu gihe hubakwaga insisiro byari bigoranye cyane kubona ubwiherero ku muntu ukubwe,…
26. Gahenerezo: Agace ko mu karere ka Huye, ku muhanda uva i Huye werekeza i Nyamagabe, munsi ya Gereza ya Huye. Abatuye mu Gahenerezo bavuga ko iri zina rikomoka ku kuba abaturage baho baragiraga amahane agasozwa barwanye inkundura “barwanaga umuhenerezo”.
27.Kiderenka: Mu murenge wa Gatsata mu karere ka Gasabo, hafi y’ikiraro kinini cya Nyabugogo. Ni agace kazwiho kuberamo ibyaha by’ubusinzi, uburaya n’ibindi, ari nayo nkomoko y’izina mu kiderenka, bivuga “Mu birara” , bivuye ku ijambo ry’igifaransa “Délinquants”.
Yanditswe na Niyirora Christian.
Ibitekerezo
Naho gitikinyoni Rubavu Kidaho Cyabingo Kigombe Kanda hano umusubize
urakoze christian..iyi nkuru ni nziza idufashije kumenya ahantu abenshi twibazaga inyito yaho byavuyee ...ni byizaa rwose mushake na part 2. Kanda hano umusubize
Murakoze kudusobanurira Kanda hano umusubize
UDUFASHIJE WADUSOBANURIRA, KIBUNGO, Kanda hano umusubize
Iyi nkuru ni nziza, cyokora ni ngufi keretse niba ari igice cya mbere. Sinyobewe ko byasaba ubushakashatsi bwimbitse gushaka andi mazina. Nubwo byagorana ntibyabuza gushakisha izindi nkomoko z'ayo utakomojeho :Fumbwe, Remera Munyaga, Vunga, Bugesera, Nyamirama, Nyamata,... Ahubwo wabyandikaho igitabo cyiza kandi cyagurwa. Kanda hano umusubize


text:
Ikigo cyitwa Destiny Art Media kimenyerewe mu gutanga serivisi zijyanye n’ ubugeni bukoresheje imashini aribyo bita Graphic Design, Printing ndetse na Branding, kiramenyesha abantu bose bakeneye zimwe muri serivisi gitanga ; ko kuva tariki 14 muri Mata 2017 kugeza mu Kuboza 2017, hatangijwe gahunda yo kudabagiza abakiriya bayo ; ibagabanyiriza ibiciro kugeza kuri 20% y’ibiciro bisanzwe.
Intego nyamukuru ya Destiny Art Media n’ ugushimisha umukiriya waje ubagana akanyurwa na serivise zayo. Iri ninaryo banga rituma umuntu wese ubagana nta handi atekereza gukorera ibikorwa bye bijyanye na Graphic Design, Printing ndetse na Branding kuko aba yanyuzwe uko abyifuza.
Iyi foto irerekana ukuntu nandika ku mipira y’ abakozi cyangwa bitewe n’ igikorwa muhuriyeho mwese ndetse no ku bindi bikoresho bitandukanye nk’ ibikombe, flash disks n’ ibindi.
Destiny Art Media ifite ubushobozi bwo kwandika ku gikoresho icyo aricyo cyose uko ubyifuza yaba ku myenda (T_Shirt Branding), kwandika no gushushanya ku modoka mu gihe ufite ikint’ ushaka kwamamazaho (Vehicle Branding), bakora ibyapa binini ndetse n’ ibito (Printing Tear Drop Banner & Pull Up Banner), bagukorera kashe zigezweho zo mu biro (Stamps), kwandika no gushushanya kuri CD (CD Branding), udutabo duto twagufasha gusobanura imikorere y’ ikigo cyawe (Printing Brochures, Printing Booklets & Business Cards, udukapu twiza watangamo impano ku nshuti yawe (Branding Gift Bags), udufashi tw’ infunguzo ndetse na bike zandika bakazishushanyaho uko ubyifuza (Key holders & Pens Branding) ndetse bakanagufasha gutaka inzu cyangwa ibiro byawe bakoresheje ubugeni bwo gushushanya bya kijyambere (Graphic Design).
Ibyo byapa bihagaze, Ingofero n’ ibindi byose babikwandikiraho uko ubishaka
Destiny Art Media kandi ifash’ abahanzi n’ abandi bantu b’ ibyamamare gutegura no kwamamaza ibitaramo byabo bakoresheje bimwe mu bikoresho twavuze hejuru.
Iyo gahunda Destiny Art Media iyizanye mu rwego rwo kurushaho kunoza imikorere ndetse na serivisi nziza.
Bafata imodoka yawe bakayitaka neza uko ubyifuza, bataka ahantu ushaka gukorera ibirori ku buryo ubona haryoheye ijisho, n’ ibindi nk’ ibyo
Destiny Art Media ikorera mu mujyi wa Kigali ku muhanda w’amabuye umanuka uv’ ahahoze hitwa E.T.O Muhima ugakatira i mbere ya Hotel Impala i buryo usa nk’ugana kuri Hotel Okapi.
Ku bindi bisobanuro wahamagara kuri telephone igendanwa :
Tell : +250 788 291 040 cyangwa +250 788 314 637
Byanditswe na : KAMARO Platnumz
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Mwaziye igihe courage
tuzajya tubagana service zanyu ni inyamibwa
courage kabisa
Mukora ibintu byiza kabisa tuzajya tubagana
uwashaka kwiga kwandika kumipira.


text:
Mu muhango wo kwizihiza umunsi mpuzamahanga w’abagore wizihijwe kuri uyu wa gatatu tariki ya 08, mu karere ka Kayonza mu ntara y’iburasirazuba bw’u Rwanda, umuryango women for women international wageneye inkunga y’ibikoresho abagore ukorana nabo muri aka karere.
Mu muhango wo kwizihiza umunsi mpuzamahanga w’abagore wizihijwe kuri uyu wa gatatu tariki ya 08, mu karere ka Kayonza mu ntara y’iburasirazuba bw’u Rwanda, umuryango women for women international wageneye inkunga y’ibikoresho abagore ukorana nabo muri aka karere.
By Muhire Norbert | Views : 8295 | Kuya 03-09-2017 11:16
Women for women international ifatanyije n’ubuyobozi bw’akarere ka Kayonza n’abaturage bateguye ibirori byo kwizihiza umunsi mpuzamahanga w’abagore byabereye ku rwego rw’akarere mu murenge wa Ruramira.
Ibi birori byabimburiwe n’akarasisi ka ba nyampinga naba mutima w’urugo, bisusurutswa n’imbyino, imivugo, n’imikino bigaruka ku nsanganyamatsiko y’uyu mwaka igira iti:” munyarwandakazi komeza usigasire agaciro wahawe”, aho ubuhamya n’ubutumwa byagarukaga ku mateka yaranze umukobwa n’umugore bo hambere, uko bafatwaga, aho bakuwe n’uwahabakuye akabasubiza agaciro bari barambuwe n’intambwe bamaze kugeraho no kugeza igihugu muri rusange bafatanyije n’abagabo, ibibazo bahura nabyo n’icyakorwa ngo bikemuke.
Inama y’igihugu y’abagore mu karere ka Kayonza n’abagore bo muri aka karere baboneyeho umwanya wo guhiga imihigo yahizwe n’abagore inkumba biyemeza ko bazakomeza kuyisigasira.
Uwimana Antoinette umuyobozi w’umuryango Women for women international mu Rwanda, yasabye abagore kwishimira intambwe bagezeho aho batinyutse kujya ahagaragara bakagaragaza impano zabo, bityo bakaba batagomba gupfusha ubusa impano zabo, bakagaragaza ibibazo bibugarije cyane cyane ihohoterwa kandi bagafatanya n’abagabo.
Uwimana Antoinette yagize ati:
” iterambere ry’urugo ntirireba umugabo cyangwa umugore gusa, buri wese biramureba, twabafunguriye ikigo kigisha abagore ibijyanye n’imibereho n’ubukungu hano I Kayonza, nimukigane murebe ibikorwa bihari mubibyaze umusaruro kuko ari ibyanyu, hari isoko twabubakiye n’ibindi, turashaka ko mwibumbira mu ma koperative mugatera imbere, n’igihugu cyacu kikarushaho gutera imbere”.
WFWI yashyikirije inkunga y’ibikoresho koperative 3 z’abagore zo mu karere ka Kayonza zikorana nayo, “koperative Rukundo Rukara” y’I Rukara yahawe imashini, “koperative Tegura” y’I Kabarondo ihabwa ibikoresho bitandukanye, naho “koperative Umurava-Rurenge” y’I Kabarondo nayo ihabwa imashini.
Umurenge wa Ruramira waremeye imiryango 2 itishoboye, babagenera amatungo.
Depite mu nteko ishingamategeko y’u Rwanda akaba no mu muryango w’abanyarwandakazi bari muri iyi nteko ishingamategeko, Tengera Francisca, wari witabiriye ibi birori, yashimye ubutumwa bwatanzwe bunyujijwe mu byiciro bitandukanye, agaruka ku nsanganyamatsiko y’umunsi, avuga ko leta y’u Rwanda yakoze byinshi bigamije gusubiza umugore uburenganzira, birimo gushyiraho amategeko abarengera no kubaha imyanya mu nzego z’ubuyobozi, bityo bakaba batagomba gupfusha amahirwe bagenewe.
Mu gusoza uyu munsi mpuzamahanga w’umugore, abagore bo muri aka karere ka Kayonza bibumbiye mu makoperative atandukanye bamuritse ibyo bakora.
Muri aka karere ka Kayonza, umuryango Women for women international umaze gufasha abagore bagera ku 3000, ubakura mu bukene no mu bwigunge.Abayobozi ba WFWI n'ab'akarere bitabiriye ibirori by'umunsi mpuzamahanga w'abagore
Ibirori byabimburiwe n'akarasisi ka ba nyampinga naba mutima w'urugo
Imbyino, ubuhamya, imivugo n'imikino byagarutse ku mateka n'intego by'umugoreUwimana Antoinette umuyobozi w’umuryango WFWI mu Rwanda
“koperative Rukundo Rukara” y’I Rukara yahawe imashini
“koperative Tegura” y’I Kabarondo ihabwa ibikoresho bitandukanye
Ubuyobozi bw'umurenge wa Ruramira bwaremeye abatishoboye
Depite Tengera Francisca mu munsi mpuzamahanga w'umugore mu karere ka Kayonza


text:
Umuvandimwe ati: “Mumfashe Ku kibazo kijyanye no kubira ibyuya byinshi mu birenge, ndetse no kurwara ibimeme!”
Wakora iki ngo wirinde indwara ziterwa n’icyuya gikabije mu birenge?
Kubira icyuya ni ibintu bisanzwe kandi bigomba kuba kuri buri muntu wese, gusa kuri bamwe biragorana cyane kubana nabyo dore ko hari ubwo bitera ibibazo, nk’impumuro mbi y’ibirenge, gushishuka umubiri w’ibirenga, kurwara ibimeme cyangwa se n’ibindi bibazo bitandukanye.
Ese ibi biterwa n’iki?
Ese hari icyo umunsi yakora se ngo akemure ibyo bibazo byose?
Abahanga mu by’ubuvuzi bw’uruhu bahamya ko kubira icyuya ari ikintu kiba ku mubiri w’umuntu wese muzima gusa ko iyo bigeze mu birenge icyuya bitacyorohera gutemba ngo gishire kubera cyane cyane abantu bakunda kwambara inkweto zifunze ndetse n’amasogisi,
ugasanga cya cyuya cyagumyemo, bigatuma hakomeza gutoha kandi hashyushye.
Ubu bushyuhe buvanze no gutoha rero nibyo bibyara umunuko ndetse na mikorobi zikaba zakuriramo bityo ugasanga umuntu ahora yinubira ibirenge bye.
Kugira ngo rero umuntu akemure iki kibazo birasaba guha ibirenge uburyo bwo guhumeka neza, ugerageza kugabanya kwambara inkweto zifunze.
Ushobora kandi no kwambara amasogisi akozwe muri coton 100%, kuko afasha gukamura icyuya,
cyangwa se ukajya muri pharmacie zimwe na zimwe zigira amasogisi yabigenewe.
Ibi bizatuma icyuya gikamuka mu birenge bityo bibashe guhumeka neza.
Ni byiza kandi kugira inkweto nyinshi kuko iyo ibirenge bisubiye mu nkweto zigifite icyuya cy’umunsi wabanje bituma cyiyongera bityo umunuko na mikorobi bikiyongera.
Ni byiza rero ko wambara inkweto ku munsi ukurikiyeho ukazireka nazo zigata wa mwuka mu bi, ukambara izindi,
Ukagenda uzisimburanya, bikaba byiza ugiye urindira iminsi 2 mbere yo kwambara inkweto wari wambaye.
Bigukundiye, ukaba wizeye ko aho uri hasukuye, kureka ibirenge byawe nta nkweto byambaye nabyo bifasha ibirenge guhumeka.
Niba utizeye isuku y’aho uri ambara inkweto zifunguye nka sandale (sandals) cyangwa kambambili.
Icyitonderwa:
Mu gihe ubonye ufite icyuya gikabije cyangwa n’ingaruka zabyo ukabona zikomeje kuba nyinshi, wagana umuganga akakugira inama zihariye cyangwa se akakwandikira imiti yagufasha.
Niba hari ubundi busobanuro mukeneye twiteguye kubafasha!
Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama
.


text:
ISOMO RYA MBERE
Ibyakozwe n’Intumwa (Intu 14, 21b-27)
Pawulo na Barinaba 21bahera ko basubira Ikoniyo n’i Antiyokiya. 22Bakomezaga umutima w’abigishwa, bakabatera umwete ngo bakomere mu kwemera bababwira bati “Ni ngombwa ko tunyura mu magorwa menshi, kugira ngo tubone kwinjira mu Ngoma y’Imana. 23Nuko bashyiraho abakuru muri buri Kiliziya, bamaze gusenga no gusiba kurya, babaragiza Nyagasani bari baremeye. 24Hanyuma bambukiranya akarere ka Pisidiya, bagera muri Pamfiliya. 25Bamaze kwamamaza ijambo ry’Imana i Perije, bamanuka berekeza Ataliya. 26Bahavuye bajya mu bwato berekeza Antiokiya, ari na wo mugi bari baraturutsemo, ubwo abavandimwe babo babaragizaga Imana, babasabira kuzatunganya uwo murimo nyine bari bamaze kurangiza. 27Bagezeyo bakoranya Kiliziya, babatekerereza ibyo Imana yari yakoranye na bo byose, ariko cyane cyane ko yugururiye abanyamahanga irembo ry’ukwemera.
ZABURI (Zab 145 (144), 8-9, 10-11, 12-13)
Inyik/ Nyagasani, Mana y’ijuru n’isi, singizwa iteka ryose !
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bazamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba.
ISOMO RYA KABIRI
Ibyahishuriwe Yohani Intumwa (Hish 21, 1-5a)
Jyewe Yohani, 1mbona ijuru rishya n’isi nshya; koko rero ijuru rya mbere n’isi ya mbere byari byazimiye, n’inyanja itakiriho. 2Nuko mbona Umurwa mutagatifu, Yeruzalemu nshya yururukaga iva mu ijuru ku Mana, yabukereye nk’umugeni witeguye gusanganira umugabo we. 3Hanyuma numva ijwi riranguruye riturutse mu ntebe y’ubwami rivuga riti “Dore Ingoro y’Imana mu bantu ! Izabana na bo. Bazaba abantu bayo, Imana na Yo ibane na bo : 4izahanagure icyitwa amarira cyose ku maso yabo, n’urupfu rwoye kuzongera kubaho ukundi. Icyunamo, amaganya n’imibabaro na byo ntibizongera kubaho ukundi, kuko ibya kera byose birangiye.” 5aNuko Uwicaye ku ntebe y’ubwami aravuga ati “Dore ibintu byose mbigize bishya.”
IBANGONDIRIMBO RIBANZIRIZA IVANJILI (1Yh 4, 8.11)
Alleluya Alleluya.
Imana ni urukundo.
Nidukundane nk’uko Imana yadukunze.
Alleluya.
IVANJILI
+ Yohani (Yh 13, 31-33a.34-35)
Mu isangira rya nyuma Yezu yagiranye n’abigishwa be, 31Yuda yamaze kugenda Yezu aravuga ati “Ubu rero Umwana w’umuntu ahawe ikuzo, n’Imana iherewe ikuzo muri we. 32Ubwo rero Imana iherewe ikuzo muri we, n’Imana izamuha ikuzo muri yo, kandi dore iri hafi yo kumukuza. 33aTwana twanjye, ndacyari kumwe namwe igihe kigufi. 34Mbahaye itegeko rishya: nimukundane kandi mukundane nk’uko nabakunze. 35Icyo bose bazamenyeraho ko muri abigishwa banjye, ni urukundo muzaba mufitanye.”


text:
Iki ni ikibazo kiza abantu benshi bakunze kwibaza, cyane cyane bashingiye ku nkuru y'ibyabaye kuri Yobu, aho bigaragara ko Satani yigabije Yobu nyuma yo kubiherwa uruhusa n'Imana.
Wifashishije Bibiriya, nta cyanditswe na kimwe cy'umwihariko kigaragaza ko igihe cyose Satani ashatse gutera Umuntu akenera uruhusa rw'Imana. Ariko kandi, binagaragara ko mu bihe bimwe na bimwe no ku mpamvu zimwe na zimwe, Satani adashobora kudutera keretse abiherewe uruhusa n'Imana. Muri Yobu igice cya mbere, bigaragara ko Satani atabashije guteza Yobu imibababaro mbere yo kubyemererwa n'Imana.
Ariko kandi, birakwiye kumenya impamvu Satani atabashaga gutera Yobu, iyi mpamvu igaragara mu magambo ya Satani ubwe. Yobu 1:9-10 "Maze Satani asubiza Uwiteka ati:'Ariko se ugirango Yobu yubahira Imana ubusa? Ntiwagiye umurinda we n'inzu ye n'ibyo atunze byose? Wahiriye umurimo w'amaboko ye, n'amatungo ye agwiriye mu gihugu.'" Biragaragara neza ko Satani yari azi neza uwo Yobu ari we, ndetse yari azi neza kandi yabonaga uburinzi budasanzwe n'imigisha Imana yashyiraga kuri Yobu. Iyo yobu aza kuba atarinzwe, Satani ntiyari gukenera kuza imbere y'Imana, yari gutera Yobu nta handi aciye. Mbere yo kuza imbere y'Imana, bigaragara ko Satani n'abadayimoni be bagerageje gutera Yobu, ntibabibashe kubera uburinzi bw'imana bwari kuri we. Icyo satani yasabaga, ni uko Imana yakura uburinzi bwayo kuri Yobu akanya gato. Ese ibi bigaragaza ko igihe cyose Satani ashaka kudutera ajya kwaka uruhusa Imana? Reka dukomeze turebe ibyanditswe.
Ikindi cyanditswe kerekeza aha kiri muri Luka 22:31-32 aho yesu yabwiraga Petero ati " '....Simoni, Simoni, dore Satani yabasabye kugirango abagosore nk'amasaka. Ariko weho ndakwingingiye ngo kwizera kwaye kudacogora. Nawe numara guhinduka ukomeze bagenzi bawe'". Biragaragara neza ko aha naho, Satani yari yasabye uruhushya rwo kugerageza Petero n'izindi ntumwa. Yesu yahumurije Petero ko yamusengeye, ndetse amubwira impamvu Imana yemereye Satani ko abagerageza "kugirango nibamara guhinduka no gukomera, bakomeze abandi".
Muri izi ngero zombi uko ari 2, bigaragara ko Imana yemereye Satani kugerageza abayo, ariko ikamushyiriraho umupaka ntarengwa. Ndetse no kuba Imana yarabyemeye, yari ifite gahunda nziza mu bitekerezo byayo: Kuri Yobu, Bibibiriya ivuga ko ubutunzi bwe bwa nyuma bwabaye bwinshi kurusha ubwa mbere. Kuri Petero na bagenzi be, bamaze guhinduka no gukomera bakomeje abandi.
Uko bigaragara mu buryo budashidikanywaho, igihe cyose Satani yemerewe kudutera ashyirirwaho umupaka ntarengwa. Imana iradukunda kandi itwitayeho, ntishobora kuturekera mu mbibi za satani nta burinzi. Umwanditsi wa Zaburi yagize ati "Iyaba Uwiteka atari we wari mu ruhande rwacu, ubwo abantu baduhagurukiraga, baba baratumize bunguri tukiri bazima.... ".
Ukurindwa n'Imana ni byo bituma Satani atatwisanzuraho ngo akore icyo ashatse n'igihe abishakiye. Ku mpamvu zihariye no mu bihe byihariye, Satani ashobora kudusaba iyo akeneye kurenga imbago yashyiriweho. Ariko igihe cyose akiri mu mbibi ze, Bibiriya ivuga ko "azerera nk'intare yivuga ashaka uwo aconshomera. 1 Petero 5:8 ". Igihe cyose akiri mu mbago ze, ntaho Bibiriya ivuga ko akenera uruhushya kugirango adutere. Yadutera, yatugerageza, ariko hari aho atemerewe kurenga. Iyo akeneye kuharenga, aho niho akenera kubyemererwa ku mpamvu Imana isanga zitazaduhungabanya.
Imana ibahe umugisha.


text:
Kardinali John Henry Newman ushyirwa murwego rw’abahire kuri iki cyumweru tariki ya 19 nzeli 2010 na Papa Benedigito wa XVI, yavukiye i Londre ku wa 21.02.1801,yitabira Imana i Eddgbaston ku wa 11.08.1890. Yabaye umuhanga mu bijyanye n’iyobokamana, akaba kandi yari n’umuhanga mu mitekerereza akaba Kardinali w’umwongereza.
Ni umwe mu bantu bakomeye baharaniye ukwemera mu bwongereza, akaba ashimwa ndetse n’abatari abagatolika. Mu rwego rwa gatolika, yahimbwe izina ryo kuba umwe mu “nkingi za Vatikani ya II utari uhari” bitewe n’uburemere n’umwimerere w’imyumvire ye y’iyobokamana n’imitekerereze (philosophie).
Umutimanama, ukwemera no gutekereza: Kuri we, umutimanama ni inkingi ikomeye mu mibereho ya muntu no mu mikorere ye ya buri munsi. Uko guha umwanya ukomeye umutimanama byatumye agira ati: bibaye ngombwa ko ntegekwa kuzana ibijyanye n’iyobokamana nyuma yo gufungura, nakwifuriza ubuzima bwiza birumvikana Papa, ariko mbere na mbere nabanza kubibwira umutimanama wanjye hanyuma Papa akaza nyuma. Josef RATZIGER avuga ko Newman ari «umuntu w’umutimanama»
Ikindi kintu gikomeye cyaranze Newman ni uguhuriza hamwe ukwemera no gutekereza no kugaragaza uburyo ari ngombwa ikiganiro hagati y’ukwemera na siyanse kuko byuzuzanya bikaba bitabereyeho gushyamirana. Ni umwe mu bantu babaye inkingi z’imibanire myiza y’amadini no gushakira hamwe icyiza cya roho ya muntu aho kuryana.


text:
TWITOZE KWIHANGANIRA ABANDI
Mu kiganiro cya nyuma cya Yubile idasanzwe y’Impuhwe z’Imana yagiranye n’imbaga ikoraniye i Roma, yasabye kwisuzuma kugira ngo turebe niba natwe, rimwe na rimwe, tudashobora kubangamira abandi. Yanadushishikarije kwibanda ku gikwiye no kureba kure kugira ngo turangize buri wese inshingano z’ubutumwa bwe. Yatanze urugero kuri Kristu, ingoma ye si iy’ububasha, … n’icyubahiro nk’ingoma z’isi, ahubwo ni ingoma yo gufasha no kwitangira abandi.
Papa Fransisiko yasabye na none Abagatolika guherekeza abandi mu gushakisha icy’ingenzi : akenshi tujya duhura n’abantu bata igihe ku bintu bisa neza inyuma, bidafite agaciro ndetse by’urukozasoni ; rimwe na rimwe kubera ko batagize amahirwe yo guhura n’umuntu ubashishikariza gushaka ibindi byiza, ubatoza kumenya iby’agaciro nyakuri.
Papa Fransisiko yibukije ko inshingano yo kugira inama, yo kuburira no kwigisha itagomba kudutera kumva ko dusumba abandi, ahubwo idusaba mbere na mbere kwisuzuma kugira ngo tugenzure ko natwe twashobora ibyo dusaba abandi gukora.
Robert MAKUTA
Inkuru dukesha fr.zenit.org
Byanditswe : tariki ya 17 Ugushyingo 2016 saa 15:12:45, ubu
, : 336
Uwabitangaje : Secretariat CEPJ
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 31b-39)
Bavandimwe, 31bNiba Imana turi kumwe, ni nde waduhangara ? 32yo itimanye ndetse n’Umwana wayo, ahubwo ikamudutangira twese, yabura ite kandi kutugabira byose kumwe na We ? 33Ni nde wagira icyo ashinja intore z’Imana ? Ko Imana iziha kuba intungane. 34Ni nde uzazicira urubanza ? Ko Kristu Yezu yapfuye ndetse ko yazutse, We uri iburyo bw’Imana akaba anadutakambira. 35Ni iki cyadutandukanya n’urukundo rwa Kristu? Ibyago se, agahinda se, ibitotezo se, inzara se, ubukene se, imitego se, cyangwa inkota ? 36Nk’uko byanditswe ngo « Ku mpamvu yawe baratwica umusubizo ; batugize intama z’imbagwa.» 37Nyamara muri ibyo byose tugatsinda kakahava tubikesha Uwadukunze. 38Koko rero simbishidikanya : ari urupfu, ari ubugingo, ari abamalayika, ari ibinyabubasha, ari iby’ubu, ari ibizaza, ari ibinyamaboko, 39ari iby’ejuru, ari iby’ikuzimu, ari n’ikindi kiremwa cyose, nta na kimwe kizashobora kudutandukanya n’urukundo Imana idukunda muri Kristu Yezu Umwami wacu.
ZABURI (Zab 109 (108), 21-22, 26-27, 30-31)
Inyik/ Mana idukunda, udutabare !
Nyagasani, Mana yanjye,
ndengera ugiriye izina ryawe ;
ubudahemuka bwawe burangwa no kugira neza,
none nyirokorera.
Ndi umukene n’umutindahare,
n’umutima wanjye wankomerekeye mu nda.
Ntabara Uhoraho, Mana yanjye,
nkiza ukurikije impuhwe zawe ;
maze bamenye ko ari wowe wakinze ukuboko,
bamenye ko ari wowe,Uhoraho, ukora byose.
Nzamamaza Uhoraho ndanguruye ijwi,
nzamusingirize hagati y’imbaga y’abantu;
kuko ahagarara iburyo bw’umutindahare,
kugira ngo amukize abamucira urubanza.
IBANGONDIRIMBO RIBANZIRIZA IVANJILI (Lk 19, 38)
Alleluya Alleluya.
Nahabwe impundu uje mu izina rya Nyagasani.
Amahoro mu ijuru, n’ikuzo mu bushorishori bwaryo !
Alleluya.
IVANJILI
+ Luka (Lk 13, 31-35)
31Icyo gihe, bamwe mu Bafarizayi begera Yezu baramubwira bati «Haguruka uve hano, kuko Herodi ashaka kukwicisha.» 32Arabasubiza ati « Nimujye kubwira uwo muhari muti “Uyu munsi n’ejo ndirukana roho mbi nkize n’abarwayi, maze ku munsi wa gatatu nzabe ndangije.” 33Ariko uyu munsi, ejo n’ejobundi ngomba gukomeza urugendo rwanjye, kuko bidakwiye ko umuhanuzi apfira ahandi hatari i Yeruzalemu.
34Yeruzalemu, Yeruzalemu, wowe wica abahanuzi ugatera amabuye abagutumweho, ni kangahe nashatse kwegeranya abana bawe nk’uko inkoko ibundikira abana bayo mu mababa, ariko wowe ukanga ! 35Dore inzu mutuyemo izabasenyukiraho. Koko rero ndabibabwiye : ntimuzongera kumbona ukundi kugeza igihe muzavugira muti “Nihasingizwe uje mu izina rya Nyagasani !” »


text:
Kwizera
“Izere Umwami Yesu, urakira ubwawe n’abo mu rugo rwawe.” (Ibyakozwe n’Intumwa 16:30,31).
Yesu aravuga ati: “uwizera akabatizwa azakizwa, ariko utizera azacirwaho iteka.” Mariko 16:16
Kwihana
Igihe cyose uzaba utaremerera Yesu kukwezaho ibyaha byawe, uzahora ubarwaho gukiranirwa.
Kwatura
Kwatura ni intambwe ya ngombwa cyane! Hari abantu bavuga ngo”birahagije gusenga bucece mu mutima wanjye, mu ibanga”. Ibyo si byo kuko Bibiliya ivuga iti:”Ijambo rirakwegereye, ndetse riri mu kanwa kawe no mu mutima wawe. Ni ryo jambo ryo kwizera, iryo tubabwiriza. Niwatuza akanwa kawe yuko Yesu ari Umwami, ukizera mu mutima wawe yuko Imana yamuzuye uzakizwa. Kuko umutima ariwo umuntu yizeza yizeza akabarwaho gukiranuka, kandi akanwa akaba ari ko yatuza agakizwa". Abaroma 10:8-10


text:
Pariki y’Ibirunga ibamo ingagi ni imwe mu zikurura ba mukerarugendo benshi mu gihugu, ariko abanyarwanda ntibayisura nk’izindi, kuko ugendeye ku mibare y’umwaka ushize, Abanyarwanda bari 3% gusa.
RDB yahise itegura uburyo bwo gufasha Abanyarwanda gusura ingagi hagamijwe kubereka ibyiza birimo, ari nako bagaragarizwa akamaro ko kubungabunga urusobe rw’ibinyabuzima.
Muri Kamena uyu mwaka nibwo RDB ibinyujije muri gahunda ya ‘Tembera u Rwanda’ igiye kuba ku nshuro ya gatanu, yahaye Abanyarwanda 100 bavutse ku wa 4 Nyakanga, amahirwe yo gusura ingagi mu Birunga ku buntu binyuze muri tombola.
Yazirikanye Abanyarwanda bagaragaje impungenge ubwo muri uyu mwaka igiciro cyo gusura ingagi cyongerwaga kikava ku madorali 750 kikagera ku 1500$ ku bantu bose.
Itariki ya 4 Nyakanga yatoranyijwe bitewe n’uko aribwo u Rwanda rwibohoye ndetse akaba ari bwo urugamba rwo kubungabunga ibidukikije rwongeye gushyirwamo ingufu bityo ingagi zo mu misozi miremire zigatangira kugenda ziyongera.
Uru rugendo rugamije kongera ubumenyi ruteganyijwe mu mpera z’iki cyumweru ku matariki ya 25 – 26 Ugushyingo no ku matariki ya 9 – 10 Ukuboza, aho itsinda ry’abantu 98 rigizwe n’abanyamahirwe bahiriwe na tombola bazahaguruka i Kigali berekeza i Musanze ahaboneka ibyiza nyaburanga bitaba ahandi.
Abazayitabira bazagenda bihera ijisho ibice bitandukanye kuko bazagira n’umwanya wo kwitegereza ubuvumo bwa Musanze bureshya na metero metero 1275, bwatewe n’impinduka zabaye mu miterere y’Isi.
Bazanasogongezwa ku mateka yo kwibohora no kurengera urusobe rw’ibinyabuzima, kimwe n’amateka y’ingagi zo mu birunga zitaba ahandi.
Kugeza ubu hari imiryango 10 ishobora gusurwa, abazitabira iki gikorwa bakazagabanywa mu matsinda bitewe n’ubushobozi bafite bwo kuzamuka Ibirunga bashakisha aho izi nyamaswa zizaba ziherereye.
Ba mukerarugendo kandi bazasura ishyaka rya Buhanga (Buhanga eco-park), ahakorerwaga imihango yo kwimika Abami, ari naho hari inzu y’Umwami Gihanga wahanze u Rwanda, aho abami bose b’u Rwanda bajyaga mu mihango yo kwimikwa, bakahaherwa n’indi mitsindo bajyagana ibwami i Nyanza.
Umuyobozi Mukuru ushinzwe ubukerarugendo muri RDB, Belise Kariza, yagaragaje ko ubu bukangurambaga bwo gushishikariza abantu kurushaho kumenya no gusura ibyiza nyaburanga igihugu gifite, bugenda butanga umusaruro.
Yagize ati “Birashimishije kubona ubukerarugendo bukorerwa imbere mu gihugu buri kuzamuka cyane hashingiwe ku mibare y’abari gusura pariki z’igihugu. Mu 2016 ba mukerarugendo b’imbere mu gihugu bari 63% by’abasuye Pariki y’Igihugu y’Akagera na 54% mu basuye Nyungwe. Muri rusange ubukerarugendo bw’imbere mu gihugu bwazamutseho 17% mu 2016.”
Yakomeje ashishikariza Abanyarwanda gusura ibyiza nyaburanga igihugu gifite hagamijwe kubibungabunga no kwigisha abakiri bato akamaro kabyo.


text:
Ibintu bitandatu bigaragaza ko utababariye
"Rinda umutima wawe kuruta ibindi byose birindwa, kuko ari ho iby’ ubugingo bikomoka". Imigani 4:23
Imana yaduhaye inshingano zo kurinda umutima wacu no kwitondera tukagenzura (gerer) inzika zose zihishe muriwo. Izaduha imbaraga zo kubabarira, ariko ni ahacu ho gutera intambwe ya mbere. Kubw’ ibyo tugomba kubanza gusuzuma no kugenzura (sonder) imitima yacu.
Birashoboka ko tudaha agaciro inzika ziri mu mitima yacu , niba twaramenyereye kubaho gutyo byose tubabibika, birashoboka ko dushobora kuba tunibuka cyangwa tutanibuka amazina yose y’ abantu tugomba kubabarira. Birashoboka ko ahari nabo twibwira ko twababariye nyamara imbere mu mutima hakiri akantu k’ inzika .
Reba ibintu bitandatu bigaragaza inzika yihishe:
1. Kutibagirwa: Paul yaravuze mu 1Abakorinto 13:5 Urukundo "ntirwibuka ikibi". Ese twibuka neza ntacyo twibagiwe ku inabi tugirirwa cyangwa twagiriwe? Tuzigama (stoker) muri memoire yacu (disque dur mental) kugirango igihe tuzashakira kubigarurira cyangwa kubyibuka twongere tubigarure (telecharger) tubisubiremo neza? Niba tubara ( comptabiliser) ibibi byose twakorewe n’umuntu runaka tukabishyira ku murongo , icyo ni ikimenyesto cyuko tutababariye.
2. Kwibona, kwishyira hejuru, kubona amakosa y’abandi : Gutunga undi urutoki. Biroroshye kureba undi ukavuga ko ibyo yakoze wowe utabikora, ukavuga ko utumva ukuntu umuntu akora ibintu nka biriya! Abantu biyizi ko ari intungane ntibajya babona amakosa yabo, ariko usanga ari abantu bazobereye cyane kubara no kubona amakosa y’abandi.
3. Kwitotomba Turibuka inkuru y’ Umwana w’ikirara Luka 15:11-32 ? Umuhungu w’imfura ntiyatinze kujya kwitotombera ukugaruka kwa murumuna we. Muri Luka 15:29 Yabwiye se ati :" Maze imyaka myinshi ngukorera , ntabwo nanze itegeko ryawe. Ariko hari nubwo wigeze umpa n’agasekurume, ngo nishimane n’ inshuti zanjye ? Aho kunezezwa nuko murumuna we yagarutse, icyo yakoze ni ukwitotomba kuko atigeze akora umunsi mukuru ngo yishimane n’inshuti ze.
4. Inzika iratandukanya, igacamo kabiri, ikigizayo: ( Eloigner, diviser, separer) Iyo umunyanzika abwiwe amagambo atamushimishije arahunga. Agahora abara amakosa asubira mubyavuzwe ijambo kw’ ijambo aho kubabarira akibagirwa ahahindura page ( tourner la page). Aba utifuza kuba hamwe cyangwa no kwibona hamwe nuwakubabaje nko kubashakanye ugasanga buri wese ari mu nguni ye ku mpera z’ igitanda. Uko wanga kubabarira niko utakaza imbaraga mu buryo emotionnelle kandi satani akakwiba ibyishimo. Uyu muhungu w’imfura yararakaye yanga kwijira mu rugo nuko se arasohoka aramwinginga. Luka 15:28
5. Gucira undi urubanza guhora usubira mu byabaye buri kanya( accusation, raconte l’offense et la rappelle constamment). Umuhungu wimfura ntiyabuze kwibutsa se buri kanya ko murumuna we yari yaravuye mu rugo, yamaze umutungo wa se abisambanisha ari ikirara,....: " Ni gute umukoreshereje umunsi mukuru?" Ese dukomeza kuvuga ibikomere cyangwa ibyatubabaje mu buzima bwacu?
6. Ishyari Kutishimira, kubabazwa imigisha y’ abandi : Biragoye kwemera cyangwa kwakira ko uwatubabaje ahabwa umugisha, atera imbere, anezerwa. Ariko nkuko uyu mubyeyi yakoresheje umunsi mukuru kubw’ umuhungu we wari ikirara, niko Imana itwereka imbabazi n’ urukundo rwayo kuri buri wese. Tugomba kubyakira tukabinezerwa , cyangwa bikaducaho, nkuko byagendekeye umuhungu w’ imfura.
Nifuza gusubiramo uku kuri: Ibyo Imana idusaba byose ni kubw’ ibyiza byacu ni munyungu zacu (pour notre bien). Kubaho mu nzika ntaho byatugeza. Ahubwo bidutera kubaho nabi ( Malheureux). Inkuru nziza nuko Yesu yaciye inzira kugirango adukize inzika hanyuma tubeho mu mundendezo mu mahoro n’ibyishimo.
Twizere Imana tuyisabe idufashe niba hari uwo tugomba kubabarira. Ishaka ko tubaho twishimye mu mudendezo. Niyo mpamvu natwe tugomba kwifasha tukababarira.
Joyce Meyer


text:
www.eachamps.rw
Niyibikora Safi[Safi Madiba] yasobanuyeko indi mpamvu yatumye ava muri Urban Boys ari uko yajyaga atanga ibitekerezo ntibihabwe agaciro.
Itsinda rya Urban Boyz ryari rimaze imyaka 10 rikora, ryaje gutangira gusenyuka bucece muri 2017 gusa riza gucikamo ibice mu mpera z’uwo mwaka.
Iri tsinda risenyuka havuzwe byinshi ndetse haza kugaragazwa ko Safi yavuye muri Urban Boyz kubera ubushyamirane bwahoraga hagati ye na mugenzi we Nizzo, ndetse na 2Pac wakoranye nabo bya hafi aza kubishimangira avuga ko aba bombi bahoraga bashoraga bashondana nk’udusake.
Muri izo mpera za 2017 mu biganiro bitandukanye yaba hagati y’abantu cyangwa se ku maradiyo, hari hamaze iminsi hacicikana inkuru z'isenyuka rya Urban Boys ndetse hakavugwa ko amahari hagati ya Safi na Nizzo yaba ariyo yabaye intandaro yo kugera ku gucikamo ibice kwaryo. Safi yumvikanye yemeza ko gusezera ntaho bihuriye no kutumvikana hagati ye na Nizzo.
Uyu mugabo wasezeye mu ntangiro z’Ukwakira kwa 2017 ubwo yari akimara gukora ubukwe, yasezeye abitewe n’impamvu we avuga ko ziganjemo kuba iri tsinda ryari rimeze nk’iritagifite intumbero ndetse abona nta hazaza hahamye rifite.
Safi kandi yongeye gutangaza ko yari amaze igihe kigera ku mezi arindwi cyangwa umunani afite igitekerezo cyo kuva muri Urban Boyz.
Kuri uyu wa gatandatu w'icyumweru gishize mu kiganiro Safi yagiranye na City Radio yahishuye ko indi mpamvu yatumye asezera muri Urban Boyz ari ukuba hari ibitekerezo bye byarasaga nk’ibyasubizwaga inyuma.
Yagize ati”Ubundi iyo muri mu itsinda hari ibitekerezo bimwe umuntu atanga ngo itsinda ritere imbere ugasanga bisubijwe inyuma , hari ubwo wasangaga itsinda[aha yavugaga Urban Boyz] rimeze nk’aho rigendera ku muntu umwe.”
Safi yongeye kuvuga ko kuri ubu ameze neza kuko buri kintu atekereje agishyira mu bikorwa kandi akaba yakwirengera ingaruka zacyo zaba nziza cyangwa mbi, kandi inyungu ziturutse kuri icyo gitekerezo zikaba ize.
Yagize ati” Ubu usanga nta gitekerezo na kimwe nagira kimfitiye inyungu ngo gisubizwe inyuma.”
Safi yavuze ko kuri ubu nta mashyushyu yo gutumirwa kuko ataragera ku rwego rwo kujya ku rubyiniro ngo aririmbire abantu igihe kinini kubera ko afite indirimbo ebyiri zonyine zirimo iyitwa Got it yahuriyemo na Meddy ndetse na ‘Kimwe Kimwe’ yakoze wenyine.
'Kimwe Kimwe' indirimbo ya kabiri Safi aherutse gushyira hanze2 weeks ago | by Theos Uwiduhaye


text:
Impamvu 4 za mwamba zituma abahanzi baririmba indirimbo zihmbaza Imana babireka,bakajya kuririmba indirimbo z’isi
Impamvu 4 za mwamba zituma abahanzi baririmba indirimbo zihmbaza Imana babireka,bakajya kuririmba indirimbo z’isi
Kimwe mu bintu bikunze kubabaza abakristo umuntu yanavuga ko binashobora kuba bibabaza Imana ni ukubona umwana warerewe mu nzu y’Imana, agakurira muri Chorale yarangiza agafata umwanzuro wo kujya kuririmba indirimbo zisingiza kandi zigataka abantu aho gusingiza Imana yabaremye. Ni kenshi abantu benshi bagiye bibaza iki kibazo: kuki abahanzi bava mu kuririmbira Imana (gospel music) bakerekeza mu kuririmba imiziki isanzwe (secular music) ? Urubuga rwanyu Imirasirecom rwabakoreye ubushakashatsi n’impamvu isunika aba bahanzi kuva mu ruhando rw’abaramyi.
Mu buhamya bwinshi bwagiye butangwa n’abahanzi hari ibyo bagiye badutangariza ariko hari impamvu nyinshi zinavugwa n’abandi bantu batandukanye. Gusa uyu munsi turagaruka kuri 4 gusa.
1.KUDAKOMERA NO KUDAKURA MU MWUKA
Kudakomera mu mwuka bishobora gutera umuhanzi cyangwa se umuririmbyi gushukwa, kureshwa no gukururwa n’iby’isi. Satani yabwiye Yesu ngo “Biriya byose ndabiguha nupfukama ukandamya.” Yesu aramubwira ati “Genda Satani, kuko handitswe ngo ‘Uramye Uwiteka Imana yawe, abe ari yo ukorera yonyine.’ ”. MATAYO4:9-10. Kimwe mu bintu abaririmbyi n’abacuranzi bakunze kwirengagiza kandi gikomeza umuntu mu mwuka ni Ijambo ry’Imana. Iyo Yesu aza kuba atazi Ijambo ry’Imana ntiyari gutsinda ibishuko bya Satani, aha rero uzasanga abaririmbyi benshi n’abacuranzi baririmba gusa ariko ntibasome ijambo ry’Imana ndetse ryanatangira kwigishwa bakisohokera bakagaruka rirangiye, aha niho satani abafatira kuko azi imbaraga ziri mu Ijambo ry’Imana kuko nawe yari umuramyi. Umuririmbyi udasoma Ijambo ahinduka umunyamagambo.
Yesu yabwiye abigishwa be ngo musenge mutajya mu moshya. Biroroshye cyane ko umuririmbyi udasenga yagwa mu moshya ndetse akaba yanava mu by’Imana akajya mu by’isi. Kuririmba gusa ntibihagije bisaba kubikomeresha amasengesho. Yesu yatsinze Satani kuko yari avuye mu masengesho y’iminsi 40 kandi ubuzima bwe bwarangwaga n’amasengesho ya buri munsi. Umuririmbyi udasenga gusambana biramworohera. MATAYO 26:41
Kudakura no kudakomera mu Mwuka rero bizana kwahukana mu gukorera Imana kw’abahanzi kuko iyo umuririmbyi cyangwa se umuhanzi yagize igihe kinini kandi kirambuye cyo kwinjira mu Ijambo ry’Imana, mu masengesho no gukorera Imana abikuye ku mutima (commitment) nta mpamvu iyo ariyo yose yamutera gutezuka cyangwa gutentebuka mu murimo w’Imana. Umutima ushobora kuba ukunze Imana ariko umubiri ukagushuka. Nuko rero ukundishe Uwiteka Imana yawe umutima wawe wose, n’ubugingo bwawe bwose, n’ubwenge bwawe bwose n’imbaraga zawe zose. MARIKO 12:30
2. KUDASHYIGIKIRWA N’TORERO MU NAMA NO MU BIFATIKA
Nubwo iyi itagakwiriye kuba impamvu ituma umuntu areka gukorera Imana hari benshi bakomeretswa no kutitabwaho mu nsengero babarizwamo maze bagafata icyemezo cyo kwigira mu Isi bibwira ko ariho bazitabwaho nubwo ari ukwishuka kuko abahanzi bo mu Isi baba bameze nk’imfubyi, ubashaka wese ni uko aba afite icyo abakeneyeho iyo batari kuri top barabura. Hari abarega abashumba ko biyitaho gusa ariko ntibite ku baririmbyi nyamara bakabakoresha cyane mu kuzana ubwiza bw’Imana mu rusengero no gutegurira abantu benshi kwakira Ijambo ry’Imana ariko amaturo yaboneka bakabibagirwa.
Hari benshi rero bakomeretse bavuga ko badahabwa agaciro mu nsengero ndetse ngo ntibanahabwe ku maturo, ariko ku rundi ruhande abashumba bakavuga ko umuririmbyi akwiriye gukoresha Impano ye ikamubeshaho ariko ugasanga batabafasha mu kumenyekanisha ibihangano byabo no kubigurisha. Hari abahanzi rero usanga badafite ababyeyi bo mu mwuka (Spirtual Mentors or Parents) babagira inama kandi ugasanga n’abakristo ntibabashyigikira mu kugura ibihangano byabo no kwitabira ibitaramo byabo bikabaviramo kureka gukorera Imana kubera ibikomere ariko ntibyari bikwiriye kuko ibyo waburira mu Mana ntiwabibona kwa Satani. Twe gucogorera gukora neza, kuko igihe nigisohora tuzasarura nitutagwa isari. Nuko rero tugirire bose neza uko tubonye uburyo, ariko cyane cyane ab’inzu y’abizera.
ABAGALATIYA 6:1-10
3. AMAKIMBIRANE, AMASHYARI N’INTAMBARA BIBA MU MA CHORALES
Satani akunda gutera abaririmbyi cyane kubera ko nawe yari umuramyi ukomeye akaba azi imbaraga ziri mu kuramya Imana. Aha rero niyo mpamvu uzasanga mu ma chorales n’amatsinda yo kuramya no guhimbaza Imana habamo ubwibone n’amashyari, bigatuma bamwe bashaka kwiharira kuyobora kuririmbisha, bakima umwanya abandi bafite impano. Ibi rero hari abo biviramo kuva muri za chorales kubera kwimwa umwanya wo gukoresha impano zabo bakajya kuririmba ku giti cyabo batakurikiranwa bagatangira kuririmba I ndirimbo z’isi.
Aha niho usanga akenshi abaririmbyi baririmbana cyangwa se abo mu nzu y’Imana hariho igihe bakorana umurimo bapingana batumvikana bityo bikagera no ku muhanzi uririmba ku giti cye yaba adakomeye n’ubundi akabona ibyo bitero by’abavandimwe basangiye umurimo bimumereye nabi bimuremereye agahita yigendera, iyo hatabayeho umuba hafi ngo amugire inama, amuhumurize kandi amukomeze aragwa akabivamo.
4. KUBA NTA MAFARANGA BABONAMO
Bamwe muri aba bahanzi bavuga ko nta mafaranga aba muri Gospel bakavuga ko birirwa baririmba ariko wajya kureba ukabona nta mafaranga bashobora kuronka muri uwo muziki bakigereranya na bagenzi babo baba birirwana baririmba indirimbo z’isi dore ko baba baranakuranye, abo baririmba indirimbo z’isi bagatangira kugenda babareshya babaca intege babumvisha ko nibatangira kuririmba indirimbo z’isi aribwo bazubahwa bakanamenyekana cyane kuko bazi no kuririmba bakumvishwa ko n’ibyamamare byose hirya no hino ku isi byabanjirije mu nzu y’Imana. Ibyo byose iyo bihuriye mu matwi ye bimusunikira gufata icyemezo kigayitse cyo kuva mu nzu y’Imana. Nyamara burya amaherezo y’abavuye mu by’Imana bakajya mu by’isi nubwo babaye ibyamamare bikomeye, abenshi bagize amaherezo atari meza. Urugero: Mickael Jackson, Whitney Houston, …
Dore ibimenyetso byakwereka ko umuririmbyi wa Gospel agiye kuyivamo?
1. Atangira kwitandukanya n’abakristo bagenzi be. IMIGANI 18:1
2. Atangira kucudika n’abaririmbira isi (nyereka uwo mugendana nzakubwira aho ugana). IMIGANI 13:20
3.Atangira gushishikarira kumenya indirimbo nshya z’isi. ABAROMA 12:2, IMIGANI 23:7
4. Atangira guhindura imitekerereze uzamwumva akenshi anenga bagenzi be anenga n’iby’Imana.(criticize). YAKOBO 4:11-12
5. Atangira kutaboneka mu murimo w’Imana no guhinduranya amatorero cyane akaba inzererezi.
IBYAKOZWE 19:13-16
Inama umuntu yatanga ni ukuvuga ibyo Yesu yavuze ngo haranditswe ngo ‘Uramye Uwiteka Imana yawe, abe ari yo ukorera yonyine kandi Dawidi yaravuze ngo Ntuhagarikwe umutima n’abakora ibyaha, Kandi ntugirire ishyari abakiranirwa. Kuko bazacibwa vuba nk’ubwatsi, Bazuma nk’igisambu kibisi. Wiringire Uwiteka ukore ibyiza, Guma mu gihugu ukurikize umurava. Kandi wishimire Uwiteka, Na we azaguha ibyo umutima wawe usaba. Ikoreze Uwiteka urugendo rwawe rwose, Abe ari we wiringira na we azabisohoza. ZABURI 37:1-5
N.Christian


text:
Mu mujyi wa Kigali hari abakobwa benshi usanga bibana kubera impamvu zitandukanye nyamara hari ubwo bitiranywa n’indaya cyangwa bagakekwaho indi mico mibi idafite aho ihuriye n’uko bitwara.
Bamwe mu bo twaganiriye badutangarije ko hari ubwo bahura n’ikibazo cy’abantu batabagirira ikizere bavuga ko bashobora kuba bakora umurimo w’uburaya.
Joyce Kamikazi ni umukobwa w’imfubyi wibana mu mujyi wa Kigali yadutangarije ko yigeze gukodesha mu gipangu ariko akabona abantu baho bakeka ko yaba ari indaya ndetse bakajya babuza n’abana babo kumwegera ngo utazabanduza imico mibi.
Kamikazi yagize ati “ Nakodeshaga ahantu ariko kuko nakoraga akazi gatuma ntaha ntinze, hashize iminsi aho nakodeshaga batangira kujya babwira abaturanyi ko ndi indaya, kandi mu by’ukuri bambeshyera ku buryo amezi nari narishyuye yagiye gushira ngo mpimuke numva narabuze umutekano ”
Liliose Ishimwe nawe ni umukobwa wibana mu nzu ku bw’impamvu z’akazi ariko ngo abona abagabo n’abasore baba bashaka kwitwaza ko yibana ngo bamwiyegereze, ariko ngo kuri we ibi abifata nk’agasuzuguro ndeste no gutesha agaciro abakobwa.
Liliose yagize ati “ iwacu ni I Kibungo ariko ndibana mu nzu kuko nkorera Kigali, gusa ntangazwa no kubona abagabo n’abasore babyururiraho bakeka ko ahari kuba nibana hari aho bihuriye no kuba indaya”
Nyamara ku rundi ruhande ngo hari abibana nta yindi mpamvu bafite ahubwo ugasanga ari ukunanirana kugirango babone uko bikorera ibyo bashatse.
Rugema Pacific ni umusore w’imwaka 27 avuga ko ngo yigeze gukundana n’umukobwa ariko akaza gusanga yararetse kuba iwabo akajya kwibana kugira ngo abone uko yigenga dore ko ngo yaje gusanga asohokana n’abagabo bafite ingo agahita amureka. Rugema yagize ati “ ubu rwose iyo nsabye umukobwa urukundo nkasanga yibana kandi nta mpamvu ifatika ibimutera mpita mureka”
Nubwo bamwe bashinja abakobwa bibana uburaya, usanga abakobwa bibana muri uyu mujyi wa Kigali bafite impamvu zitandukanye aho bamwe babiterwa n’amashuri, akazi, ubupfubyi n’ibindi .
Abakobwa bibana bababazwa no kuvugwaho uburaya
Mu mujyi wa Kigali hari abakobwa benshi usanga bibana kubera impamvu zitandukanye nyamara hari ubwo bitiranywa n’indaya cyangwa bagakekwaho indi mico mibi idafite aho ihuriye n’uko bitwara.
Labels: umuryango


text:
Nyagatare: Guverineri w intara y Uburasirazuba yakoranye inama n abavuga rikijyana
Mu rwego rwo kuganira ku
mikoranire n’abo bafatanyije kuyobora bagamije kugeza abaturage ku
iterambere rirambye binyuze mu mihigo. Guverineri w’Intara
y’Uburasirazuba, Uwamariya Odette tariki ya 7 Ukuboza 2012
yagiranye ikiganiro n’abayobozi b’Akarere, abayobozi b’imirenge
n’ab’utugari ndetse nabavuga rikijyana bo mu Karere ka Nyagatare
maze abasaba guhoza ku mitima yabo ko bagomba guhigura imihigo baba
barasinye .
Mu kiganiro yagiranye
n’aba bayobozi b’inzego z’ibanze n’abavuga rikijyana nyuma yo
gusura ibikorwa bitandukanye abaturage bo mu Karere ka Nyagatare
bamaze kugeraho, Guverineri yashimiye akarere avuga ko bigaragara ko
mumihigo y’iki gihembwe bari imbere. Guverineri ati “ibyo nabonye
bigaragaza ko mu gihe gito kiri imbere aka karere kazaba kifashe neza
mu bukungu.â€Â Ati “rero igihugu gihanze amaso aka karere.â€
Umuyobozi w’Akarere ka
Nyagatare, Atuhe Asiimwe sabitti, yabwiye abayobozi n’abavuga
rikijyana ko Akarere ke kagomba kugaruka ku mwanya wa mbere mu
guhigura imihigo. Na we asaba izi nzego zari zihateraniye zifasha
abatuge kugera ku bikorwa by’iterambere guhora bibuka ko ari bo
bazatuma akarere kaza imbere.
Umuyobozi w’Akarere ka
Nyagatare kandi yagaragarije Guverineri ko hari bimwe mu bibazo
by’ingutu akarere gakeneyemo ubufasha harimo nk’ikibazo cy’amazi
mu Mirenge ya Karangazi, Musheri na Rwempasha.kuri iki kibazo
Guverineri akaba yabemereye kuzabafasha mu buvugizi
n’abafatanyabikorwa abaturage bakagezwaho ibikorwa remezo
by’ibanze.
Abayobozi b’inzego
z’ibanze na bo bagaragarije Guverineri ibibazo biri hirya no hino
iwabo mu mirenge aho bagarutse cyane ku kibazo cy’ubuhahirane
n’igihugu cy’abaturanyi cya Uganda bakagaragaza ko gasutamo ari
nke ku buryo nk’abacuruzi bo mu mirenge ya Kiyombe na Karama
bibasaba gukora ingendo ndende cyane bajya kurangura kandi baturiye
umupaka. Umunyamabanganshingwabikorwa w’Umurenge wa Kiyombe
Mwumvaneza Emmanuel yavuze ko ibi bituma abacuruzi bazana ibicuruzwa
bya magendu kubera amabura kindi. Yagize ati “mwari mukwiye kureba
ukuntu habaho twa gasutamo duto abantu bacu bakajya barangura baciye
bugufi bagasora, naho ubundi bituma bitugora kurwanya forode.†Iki
na cyo Ubuyobozi bw’intara n’ubw’akarere bwavuze ko buzakigaho
hagashakwa umuti.
Niyonzima Oswald


text:
Ibyo uzirinda mu gihe wirirwana n’umukozi mu rugo
Ushobora kuba nta kazi ufite gatuma uva mu rugo ariko ugakenera umukozi wo kugufasha imirimo yo mu rugo. Abakozi bamwe barabyinubira ahanini bitewe n’uburyo bafatwa nabi n’umukoresha wabo baba birirwanye mu rugo. Ibyo rero bituma bamwe bafata umwanzuro wo kugenda ugasanga uhora mu mvune zo gushaka umukozi mushya.
Dore rero ibintu uzirinda igihe wirirwana n’umukozi kuko bituma arambirwa vuba cyangwa se ukaba wanatuma agusuzugura :
Kumuharira imirimo yose : mu gihe uri muzima utarwaye kandi ukaba uri mu rugo si byiza ko byose bikorwa n’umukozi wo mu rugo. Gira imirimo imwe n’imwe wikorera bizafasha n’abo mu muryango wawe kubona ko ubitaho. Urugero nko gutegura abana kujya ku ishuri byaba byiza ubyikoreye, gutegura amafunguro no gutegura ameza n’indi mirimo yo kwita ku bagize umuryango wawe aho kuba warekera bgo byose bikorwe n’umukozi
Kumugenzura cyane : Ababantu benshi ntabwo bakunda gukora bagenzurwa cyane kuko bibabangamira. Ntibivuze ko uterera iyo ariko ni byiza guha umwanya umukozi agakora imirimo yisanzuye. Ibyo ahanini bikorwa na wa muntu urebera ibyo umukozi akora we adakora. Ukumva niba ari kumesa ugomba kureba ko imyenda ayeza neza umwicaye iruhande uri kumubwiriza gusa. Byaba byiza umuretse ukaba wikorera indi mirimo yaba agiye kunyuguza ukaza ukareba ko yeze aho kuba umwicaye iruhande. No mu yindi mirimo ni byiza kureka umuntu agakora yisanzuye utamuhagaze hejuru.
Kumuhoza ku nkeke : abakozi bamwe banga kwirirwana n’abakoresha babo mu rugo kuko usanga banura umutekano bagahozwa ku nkeke. Bamwe bavuga ko bahora babwirwa nabi batukwa ndetse bakaba nta burenganzira na buke bagira nko kwitaba telefoni, gusurwa n’inshuto zabo cyangwa se ngo bazisure n’ibindi.
Kumugira inshuti yawe : n’ubwo abakozi bagomba guhabwa agaciro si byiza ko ubafata nk’inshuto yawe ubitsa amabanga ngo umuganyire ibitagenda mu rugo rwawe n’ibindi bibazo uhura nabyo mu buzima. Nubwo wenda ibi bitatuma umukozi arambwirwa aho akora ariko bituma agusuzugura nabyo bikab abyaba intandaro yo kugenda kuko wisanga asigaye agusuzura birenze urugero.
Niba wirirwa mu rugo ukaba ufite umukozi muba muri kumwe, ni ingenzi ko witwararika ukirinda ibyo tomaze kubona haruguru kuko bishobora gutuma umukozi arambirwa vuba cyangwa se akaba yagusuzugura.
Gracieuse Uwadata


text:
Musayidizi Jean de Dieu umutoza w’abakinnyi b’ikinamico mu itorero Indamutsa ntiyemeranya n’abavuga ko ikinamico za kera ziruta iz’ubu.
Musayidizi mu kiganiro yagiranye na izubarirashe.rw yagize ati “kuva nkiri umwana muri 1983, ubwo nari mfite imyaka 6, ikinamico yaciyeho bwa mbere mu mateka narayumvise. Hari ku itariki 21 Gashyantare, 1983, ndabyibuka rwose yitwaga ‘Umunsi ntarengwa’, yari yaranditswe na Kalisa Callixte, icyo gihe ikinamico yanyuragaho rimwe mu kwezi. Ubwo rero kuva ubwo nibwo natangiye gukunda ikinamico, ntiyongeye kunshika na rimwe. Icyo gihe cyari ikiganiro gikunzwe cyane, njye n’abandi bana bo mu rugero rwanjye twajyaga gutira akaradiyo, tukanika amabuye ngo tuyumve neza.
Njye rero nagize amahirwe mu muryango wanjye harimo mushiki wanjye wandikaga amakinamico, witwaga Ingabire Marie Josée. Iyo yandikaga ndi mu rugo rero yarampaga ngo musomere numve uko bimeze, muri uko gusoma rero nkiyumvamo kubikunda cyane. Ku mashuri yaba abanza n’ayisumbuye ngakunda kugenda nkina udukinamico. Ngeze muri kaminuza niga ‘Amateka’, hakaba harimo n’amasomo avuga ku makinamico, nkomeza kubikurikirana hanyuma mu cyiciro cya 3 cya kaminuza(masters) niga iby’amakinamico nyirizina, mbyinjiramo nk’umwuga noneho byimbitse. Mu mwaka wa 2007 nibwo nabyinjiyemo muri ORINFOR ubu yitwa RBA.
Icyo gihe ntabwo hari hagikinwa imikino mishya. Mu mwaka wa 2009 nibwo twatangiye gushyiraho imikino mishya ariko abantu baza kudusaba ko n’imikino ya kera, iyo bakunze kwita izaba Sebanani, ko twajya tuyibanyurizaho, hanyuma RBA itwemerera kujya tuyicishaho ku wa Gatandatu, i saa mbiri z’umugoroba. Kimwe n’uko abantu bumva indirimbo za karahanyuze, bakabasha kuryoherwa n’iyo mikino ya kera”.
Izuba Rirashe (I R): Ndumva warumvise amakinamico kuva kera, ese na we wemeranya n’abavuga ko amakinamico ya kera aruta ay’ubu?
Musaidizi Jean de Dieu (M J D):Njye sinemeranya nabo, ntabwo amakinamico ya kera aruta ay’ubu ahubwo biterwa n’icyo nakwita conflit de generation (kutumvikana ku by’ubu n’ibyahise). Ndabisobanura ntya, kera radiyo yari imwe, ibi rero byatumaga bisa nkaho ari itegeko kuyumva kuko nta mahitamo wabaga ufite, noneho ikinamico kuko yari ikunzwe, abantu babaga basa n’abadafite amahitamo yo kugira ikindi bumva, bitandukanye n’ubu ngubu amaradiyo ari menshi, ku buryo mu gihe ikinamico irimo kuba, ku yandi maradiyo hashobora kuba hari ibindi biganiro by’imyidagaduro cyangwa ibindi umuntu yakunda, bigatuma abantu babona amahitamo, maze amaradiyo akagabana abayatega amatwi.
Njye nemera ko hari amakinamico ya kera yari meza pe, kubera ko rero umuntu yayumvaga na kenshi, akagenda amugarukamo. Ubu nabwo hari amakinamico meza, ibyo nkabyemeza nshingiye ku kuba mu gihe dutanze wa mwanya w’ibitekerezo bagenda batubwira ko zibaryohera cyane. Amakinamico meza arahari cyane rwose ndetse nanagereranya n’aya kera akayaruta. Nk’ubu iyo urebye ayo makinamico abantu bakomeza kwita meza, uyashyize hamwe ntashobora kurenga icumi.
Kera hari abakinnyi beza nibyo, ariko n’ubu hari abakinnyi beza rwose.
Gusa abantu babifata mu buryo butandukanye. Si no mu ikinamico gusa ahubwo no mu bindi nk’umuziki, umupira w’amaguru n’ibindi byinshi, abantu bakomeza bavuga ko ibya kera ari byiza kurusha iby’ubu.
Njye rero simerenywa nabo ahubwo njye mbifata nka conflit de generations (kutumvikana ku by’ubu n’ibyahise), abantu bakunze kumva ko ibya kera biruta iby’ubu. Ariko hari abantu benshi bakuze ndetse bazi n’iby’amakinamico bakunze kudushimira cyane bavuga ko amakinamico dukora ari meza cyane bati ‘Mukomereze aho’. Ndetse n’abo bantu bavuga ibyo iyo ubabajije amakinamico meza bazi ntibashobora kuyakubwira n’uyavuze ntiyarenza 3, azakubwira Uwera yongereho n’indi imwe cyangwa ebyiri”.
Uretse Musayidizi kuba atoza abakinnyi mu itorero Indamutsa, ni n’umwarimu wigisha iby’amakinamico muri Kaminuza y’u Rwanda ishami ry’Uburezi (UR/College of Education).
izubarirashe@gmail.com


text:
Kuwambere, 18 Ukuboza 2017 02:27:30 +0100
Umubyeyi Bikira Mariya yaje ababaye cyane nuko aranyitegereza aransuhuza ati: uraho mwana wanjye ukomeje kwihanganira imibabaro yose uhura nayo. Uraho mama. Mwana wanjye umeze ute? Mama meze neza gahorro nawe urabibona, imibabaro ni myinshi mu mubiri wanjye, kandi ikindi ibyo mukomeje kunyereka ni byinshi, kandi binteye ubwoba. Mwana wanjye ntacyo ntakubwiye kandi ntacyo utazi, komeza ubabare, ubabarire benshi kuri iy’isi cyane cyane muri kino gihugu cyanyu cy’u Rwanda.
Ikindi kandi mwana wanjye, n’ubwo nkubwiye ngo ndababaye, kuri uyu munsi ukomeye kandi wanjye, nshimishijwe nuko bimwe nakomeje kukubwira byinshi ubishyira mu bikorwa, ikindi kandi mwana wanjye nshimishijwe n’abana banjye b’ abalegio bakomeje kubahiriza inshingano nabahaye, komeza ubabwirire uti: ni mukwirakwire hose mu ntama zanjye nabaragije, uyu munsi wa none kuri iyi tariki ya 08, ikomeye yanjye y’ubutasamanywe icyaha , mwihe amashyi n’impundu murabikwiriye, ndabashimiye bana banjye n’umutima wanjye wose, kandi mukomereze aho ntimucike intege mukomereze aho kuko inzira iracyari ndende ntaho murageza.
Mwana wanjye nawe ntucike intege niba nkubwiye, nkaba nkutumye ku bana banjye jya uhita ubivuga kuko bigirira abana banjye akamaro kuko kenshi mbona ushaka kunanirwa. Kandi mwana wanjye ntacyo wamburanye naguhaye abagufasha, hari umwana wanjye naguhaye nagushyize iruhande ngo buri gihe cyose agufashe ntuzavuge rero ngo hari icyo wabuze. Ntacyo wamburanye mwana wanjye. Naguhaye murumuna wawe ngo mujye muganira mwungurane ibitekerezo , ibyo urabizi ntacyo ntakoze.
None kuri iyi tariki y’uyu munsi ongera unsuhuriza abana banjye bose bari hirya no hino kuri ino si ndetse no mu gihugu cyanyu cy’u Rwanda uti nimugire amahoro,ni mugire amahoro urukundo rwanjye rubasakaremo. Bana banjye nakomeje kenshi kubabwira ko muri mu ntambara ikomeye mubimenye, intambara ikomeye iri mu mitima yanyu, mubimenye kuva uyu munsi muri mu ntambara ya bucece, nta mwana wanjye ukivuga, ushaka kuvuga arabizira mugira ngo simbibona, kandi mba narangije kubibona mbere yuko bikorwa.
Bana banjye nongere mbasubiriremo ndababaye ndababaye, nkomeje kubabazwa n’abana banjye benshi bakomeje kurigiswa, bakomeje kwicwa abandi bakomeje guhunga igihugu arimwe bazira bayobozi bakuru, nakomeje kubibabwira bisa naho mbabwiye ngo mukomereze aho.
Bana banjye ntacyo mwumva kugeza uyu munsi, bana banjye b’abanyarwanda ubanza mutazi ikirezi mwambaye, iyaba mwari mukizi mwakumvishe, ariko abanjye muhagurukira rimwe mufate amashapule yanyu n’abatabishoboye kuyivuga muvugire isengesho ryanyu ku mutima mu menye ko muri mu bihe bikomeye cyane. Kuva uyu munsi nkuko nsazwe mbivuga sibwira abari mu Rwanda gusa ndabwira abana banjye bari ku isi yose aho batataniye ngo muhagurukire rimwe musabire igihugu cyanyu cy’u Rwanda mugisabira amahoro kuko kigeze mu bihe bikomeye cyane.
Dore ndavugira ku mugaragaro, ntihazagire umpimbira ibyo ntavuze, erega bana banjye ndabakunda ndabakunda ndabakunda niyo mpamvu nkomeje kubatumaho umwana wanjye w’intamenyekana, uwo benshi basuzugura ariko kugeza uyu munsi ni intumwa yanjye ikomeye ntazatezuka gutuma.
Bana banjye uyu munsi ntabwo mbabwira byinshi, ibyinshi narabibabwiye ntacyo mutazi, ariko kandi bana banjye muzagire Noheri Nziza n’Umwaka Mushya Muhire, mbahaye umugisha wanjye wa kibyeyi ku Izina ry’Imana Data na Mwana na Roho Mutagatifu. Amina.
IMANA IDUTABARE
Birarenze


text:
Urwenya rwoherejwe na MUTUYIMANA DEVOTHA.:
Fri, 18 Aug 2017 21:15:07 +0200
UMUGABO,YARI AFITE UMUGORE,ARIKO UMUGORE WE YAMUCAGA INYUMA,IGIHE KIMWE UMUGORE AJYA GUSURA IWABO,KUMUGOROBA WAMUGABO WAZAGA GUSAMBANYA WAMUGORE ,ARAZA ARASUHUZA,NYAMUGABO AMWUMVISHE ATI EREGA NAREBYE,UNDI ATI MBESE,NONE SE UBU NDAGENDA NTANAKAMBIZU UMPAYE? UNDI ATI ZANA UMUNWA HAFI AHA KWIDIRISHYA,UWARI MUNZU NIKO GUSHYIRAMO IKIBUNU,UNDI ARAMUSOMA ATI,HUU CHER WAREBYE KOKO UZIKO WATANGIYE KUZANA UMWUKA MUBI,NUMVISE NAMENYO YASHIZEMO,BY BY,.
Uru rwenya rufite amanota


text:
ISOMO RYA MBERE
Igitabo cy’Iyimukamisiri (Iyim 11, 10 ; 12, 1-14)
11,10Musa na Aroni bari bakoreye ibyo bitangaza byose imbere ya Farawo, ariko Uhoraho atera umutima wa Farawo kunangira, maze ntiyarekura Abayisraheli ngo bagende bave mu gihugu cye. 12,1Uhoraho abwira Musa na Aroni bari mu gihugu cya Misiri ati 2« Uku kwezi kuzababere intangiriro y’amezi, kuzabe ukwa mbere mu mezi y’umwaka wanyu. 3Nimubwire imbaga yose y’Abayisraheli muti ‘Ku munsi wa cumi w’uku kwezi, muzafate itungo rimwe muri buri muryango, itungo muri buri rugo. 4Niba urugo rurimo abantu bake kuri iryo tungo, bazarifatanye n’umuturanyi ubari hafi cyane, baringanize n’umubare w’abantu. Muzahitemo iryo tungo mukurikije icyo buri muntu ashobora kurya. 5Iryo tungo rizabe ridafite inenge, kandi ari isekurume imaze umwaka umwe. Muzaritoranye mu bana b’intama cyangwa mu bana b’ihene. 6Muzarigumane kugeza ku munsi wa cumi n’ine w’uku kwezi, maze ikoraniro ryose ry’imbaga y’Abayisraheli bazaribage mu mugoroba w’akabwibwi. 7Bazende ku maraso y’iryo tungo, bayasige ku nkomanizo z’imiryango no ku mitambiko y’inzugi z’amazu bazaririramo.
8« Bazarye inyama zaryo muri iryo joro. Bazazirye zokeje, bazirishe imigati idasembuye n’imboga zisharira. 9Ntimuzagire icyo murya cyazo ari kibisi cyangwa se cyatetswe mu mazi : byose bizabe byokeje gusa, ari umutwe, ari amaguru n’amara. 10Mugomba kuzaba mwarangije butaracya ; kandi nihagira ibisaguka, mu gitondo muzabitwike. 11Iryo tungo muzarirya mutya : muzabe mukenyeje umukoba, mwambaye inkweto mu birenge, mufite inkoni mu ntoki ; kandi muzarye mugira bwangu kuko ari Pasika y’Uhoraho. 12Muri iryo joro nzambukiranya igihugu cya Misiri, maze nice icyavutse uburiza cyose mu gihugu cya Misiri, guhera ku bantu kugeza ku nyamaswa ; kandi n’ibigirwamana bya Misiri byose mbicire imanza. Ni jye Uhoraho! 13Amaraso azababera ikimenyetso ku mazu muzaba murimo. Nzabona amaraso maze mbahiteho, mwoye kuzarimburwa igihe nzaba ndiho noreka igihugu cya Misiri. 14Uwo munsi uzababere urwibutso ; buri mwaka muzajye mukora urugendo rwo kujya gusingiza Uhoraho. Muzajye muhimbaza uwo munsi uko ibihe bigenda bisimburana. Ngiryo itegeko ridakuka mbahaye.’ »
ZABURI (Zab 116 (114-115),12-13, 15-16ac, 17-18)
Inyik/ Nzashyira ejuru inkongoro y’umukiro,
kandi njye niyambaza izina ry’Uhoraho.
Ibyiza byose Uhoraho yangiriye,
rwose nzabimwitura nte ?
Nzashyira ejuruinkongoro y’umukiro,
kandi njye niyambaza izina ry’Uhoraho.
Koko Uhoraho ababazwa n’urupfu rw’abayoboke be !
None rero Uhoraho,
wagiriye ko ndi umugaragu wawe,
maze umbohora ku ngoyi !
Nzagutura igitambo cy’ishimwe,
kandi njye niyambaza izina ry’Uhoraho ;
nzarangiza amasezerano nagiriye Uhoraho,
imbere y’iteraniro ry’umuryango we wose.
IBANGONDIRIMBO RIBANZIRIZA IVANJILI (Zab 8, 6-7)
Alleluya Alleluya.
Mana, mwene muntu umutamiriza ikamba ry’ikuzo,
umugira umwami w’ibyaremwe byose,
umwegurira byose ngo abitegeke.
Alleluya.
IVANJILI
+ Matayo (Mt 12, 1-8)
1Icyo gihe, ku munsi w’isabato, Yezu anyura mu mirima yeze. Abigishwa be bakaba bashonje, bamamfuza ingano barazirya. 2Abafarizayi babibonye baramubwira bati “Dore re, abigishwa bawe barakora ibyabujijwe ku isabato !” 3Ariko we arababwira ati «Ntimwasomye uko Dawudi yabigenjeje igihe yari ashonje, we n’abo bari kumwe ? 4Uko yinjiye mu Ngoro y’lmana, n’uko bariye imigati y’umumuriko batashoboraga kurya, kuko yari igenewe abaherezabitambo bonyine ? 5Cyangwa se ntimwasomye mu Mategeko, uko abaherezabitambo bakorera mu Ngoro y’lmana ku munsi w’isabato, bahora bica ikiruhuko cyayo ntibibabere icyaha ? 6Nyamara rero ndabibabwiye : hano hari igitambutse iyo Ngoro. 7Iyo musobanukirwa n’iri jambo ngo “Icyo nshaka ni impuhwe si igitambo’, ntimuba mwarahamije icyaha abaziranenge. 8Koko, Umwana w’umuntu ni Umugenga w’isabato.»


text:
Gasore Serge umukinnyi w’Umunyarwanda ubarizwa muri Amerika yateguye isiganwa rizabera mu Mutrenge wa Ntarama mu Karere ka Bugesera ku Cyumweru tariki ya 12 Kamena 2016, ariko ibihembo bizatangwa ku bakinnyi ba mbere ntibiramenyekana.
Iri siganwa ry’ahareshya na kirometero cumi n’eshanu, rizasorezwa mu Murenge wa Ntarama, rigamije amahoro n’ubwiyunge (Peace and Reconciliation).
Muri iri siganwa na none hazabamo urugendo rw’imikino ngororamubiri (Marche), icyiciro cy’abazaba bishimisha bita “Run for Fun” hamwe no gusiganwa ku magare.
Ikinyamakuru Izuba Rirashe cyagize amatsiko yo kumenya umubare w’amafaranga azahabwa umukinnyi uzegukana umwanya wa mbere kuzamura, kivugana na Gasore Serge wateguye iryo siganwa, asubiza ko ibihembo bizaba bishimishije, ariko atari ngombwa kubitangaza mbere.
Gasore ahubwo yaboneyeho umwanya wo gusaba Abanyarwanda kuzitabira ayo marushanwa azasorezwa mu Murenge wa Ntarama mu Karere ka Bugesera ku nshuro ya mbere.
Ubwo ikinyamakuru Izuba Rirashe cyasuraga ikigo Gasore akomeje kubaka mu Murenge wa Ntarama kizaba kigamije guteza imbere urubyiruko n’imikino itandukanye yagize ati “icya mbere ni ugushaka impano mu bana, gukangurira urubyiruko gukunda siporo, guteza imbere imikino ngororamubiri,gufasha abaturage ba Ntarama gususuruka no gutuma abantu barushaho kumenya Ntarama nyuma y’amateka mabi yaranze ako gace”.
Mu kiganiro n’abanyamakuru cyabereye i Nyamata Gasore Serge yavuze ko ayo marushanwa azajya aba muri mwaka.
Gasore na none yavuze impamvu yateguye iryo rushanwa ryo gusiganwa ku maguru rizatangirira i Nyamata kuri iki cyumweru tariki ya 12 Kamena 2016 rikazasorezwa mu Murenge wa Ntarama aho yarokokeye mu gihe cya Jenoside yakorewe Abatutsi mu mwaka wa 1994, ati “ndashaka ko athletisme ifatwa nk’umukino watunga umuntu kuko niyo nkesha ibyo nkora”.
Rukundo Johnso Umunyamabanga Mukuru w’Ishyirahamwe ry’Imikino Ngororamubiri mu Rwanda (FRA) yavuze ko bazakomeza gushyigikira iryo rushanwa rya Gasore kugeza ryemewe ku rwego mpuzamahanga.


text:
KUBURA IMIHANGO (AMENORRHEA)
Kubura imihango ni kibazo gishobora kuba icy’igihe gito cyangwa gihoraho, bikaba byaterwa no gutwita cyangwa no kugenda nabi kw’imikoranire iri hagati y’ubwonko, imirera ntanga, nyababyeyi hamwe n’inda ibyara. Bikaba bigabanyijemo ibice bibiri:
Kubura imihango by’ibanze ( primary amenorrhea); kuba umwana w’umukobwa yageza kumyaka 14 nta mihango nta nikindi kimenyetso na kimwe cy’ubwangavu aragira cyangwa ku myaka 16 ibyo bimenyetso byaraje ariko imihango ntize.
Kubura imihango warayigeze (amenorrhee secondaire); kumara amezi agera kuri atatu ntamihango kumuntu usanzwe agira ibihe bidahindagurika cyangwa amezi atandatu utabona imihango kumuntu wari usanzwe agira ibihe bihindagurika.
Kubura imihango by’ibanze (Primary amenorrhea)
Impamvu
Ubusembwa karemano bw’uturemangingo butuma imirerantanga idakura
Kudakora neza kw’igice cy’ubwonko kigenzura imisemburo ya kigore
Kutagira umura, inkondo y’umura cyangwa inda ibyara
Urukuta munda ibyara rutuma imihango idasohoka, cyangwa akaranga busugi gafunze burundu
Ibibyimba mu bwonko bituma imisemburo ituma habaho imihango idakorwa neza.
Imiti imwe nimwe ishobora gutera kubura imihango (metochlopramide, heroin, n’imiti ivura ibibazo byo mutwe)
Guhangayika (stress)
Ibimenyetso:
Ahanini ibimenyetso bigaragazwa n’imikurire y’imyanya ndangagitsina n’imikurire y’umubiri muri rusange hagati y’imyaka 10 na 14.
Kugwingira mugihe cy’ubwangavu (kuba mugufi cyane ugereranyije n’abandi bangana mumyaka)
Kutamera insya, cyangwa ubucakwaha
Kudakura kw’amabere
Kugira ubwoya bwinshi kumubiri nk’ubw’abagabo
Kuribwa munda muminsi runaka burikwezi bigaragaza ko imihango ihari ariko yabuze aho isohokera
Kubura imihango warayigeze (secondary Amenorrhea):
Impamvu:
Gutwita
Gufungana kw’umura (asherman syndrome) biterwa no kuva cyane mugihe cyo kubyara, infection mumura, cyangwa kozwa mu mura( curettage)
Gufungana kw’inkondo y’umura (cervical stenosis) bishobora guterwa na infection, curettage cyangwa kubagwa
Kudakora neza kw’imirere ntanga ahanini biterwa n’utubyimba twinshi ku mirerantanga (polycystic ovarian syndrome)
Kudakora neza kw’igice cy’ubwonko bugenzura imikorere y’imirerantanga bishobora guterwa n’uburwayi buri mumubiri, ibibyimba byo mubwonko, stress , kunanuka cyane, n’imirire mibi.
Indwara y’umwingo, diabete n’izindi.
Gucura (menopause)
Ese kubura imihango biravurwa?
Byaba kubura imihango by’ibanze, cyangwa warayigeze bishobora kuvurwa bitewe n’icyabiteye, kandi nanone bitewe n’uko ufite icyo kibazo yifuza kubyara cyangwa atabyifuza. Inama twamugira ni ukugana abaganga binzobere mubuzima bw’imyororokere (Gynecologue) bakareba icyabiteye n’uko cyavurwa.
Ingaruka ziterwa no kubura imihango:
Kubura urubyaro.
Guhangayika kuko umuntu aba yumva atameze neza nkabandi cyangwa se ingaruko zo kutabyara
HIFASHISHIJWE:
*Uptodate.com
*Danforth's Obstetrics and Gynecology, 10th Edition, 2008
*Current Diagnosis & Treatment Obstetrics & Gynecology, Tenth Edition, 2007
ISUKU Y’IBIRIBWA
Isuku y’ibiribwa ni ingenzi mu buzima bwacu bwa buri munsi murwego rwo kwirinda indwara zituruka ku isuku nke.
Zimwe mu mpamvu zituma ibiribwa bihumanywa nudukoko twanduza, ni uko haba habaye isuku nke mu gihe ibiribwa bitegurwa( production), bitunganywa ( transformation), bibikwa (conservation) n’igihe byoherezwa ( distribution des denrees), n’igihe biribwa (consomation).
Bimwe mu bimenyetso bigaragaza ko umuntu yandujwe n’ibiribwa.
Kuribwa mu nda, guhitwa, kuruka, kuribwa umutwe, kuba wagira umuliro….) ibi kandi bikagaragara vuba nyuma yo kumara kurya biriya biribwa.
Ibyo bimenyetso bishobora gukomera cyane kubantu ubudahangarwa bw’umubiri bwo guhangana n’indwara bwagabanutse. Aha twavuga: abana bari munsi y’imyaka itanu, abagore batwite, abageze mu za bukuru ndetse n’ababana n’ubwandu bwa SIDA.
Hari uburyo shingiro butatu (3) bwo kwita ku isuku y’ibiribwa:
Kwirinda kwanduza ibiribwa:
mu gihe cyo gutegura no kubika ibiribwa, ibiribwa ari bibisi ubirinda kubishyira hamwe n’ibiribwa ari uko bitetse.
Kugabanya cyangwa kubuza amahirwe udukoko kororoka mu biribwa: ibi bijyana no kwita ku gipimo cy’ubushyuhe cyangwa cy’ubukonje ibiribwa bigomba kubikwamo (respect de la chaine du froid)
Kwica udukoko twanduza ibiribwa mu gihe cyo kubitegura hakoreshejwe uburyo butandukanye:
Guteka ibyo kurya bigashya
Gukonjesha (refrigeration): gukonjesha ibiribwa kubukonje ubukonje buri hagati ya dogree 1 kugeza ku 10. Urugero; ibinyobwa, imboga, n’ibindi
Gukonjesha bikabije ( congelation): ubukonje buri munsi ya zero. Urugero Inyama, amafi, n’ibindi
Kugabanya amazi( activite de l’eau): ni uburyo bwo kumisha ibiribwa hakoreshejwe umunyu
Uko wakwirinda guhumanywa n’ibiribwa
Igihe uguze ibiribwa biba byaramaze gutegurwa kandi bifunze, ni byiza ko tubanza kureba igihe byakorewe n’igihe ntarengwa cyo kubirya, igipimo cy’ubushyuhe n’icy’ubukonje cyo kubikamo ibyo biribwa
Ku biribwa utegurira mu rugo,ni byiza kwita ku isuku yo kubitegura, kubibika ndetse no kubigabura(isuku y’ ibikoresho bitegurirwamo cyangwa bibikwamo, isuku y’ubitegura, intoki zikora kubiribwa).
Icyitonderwa
Igihe ushidikanya ku biribwa wariye cyangwa ugaragaje bimwe mu bimenyetso byavuzwe haruguru nyuma yo kurya ifunguro ryanduye, wakwihutira kujya kwa muganga.
Abantu barwaye indwara zatewe n’isuku nke y’ibiribwa cyangwa se bafite umwanda ku mubiri bari muri bamwe bahumanya ibiribwa, ntibagomba gukora ku biribwa cyangwa ngo bategure amafunguro ari buhabwe abantu
Abakozi bategura amafunguro agaburirwa abantu bagombye gusuzumwa na muganga nibura rimwe mugihembwe indwara zandurira mu biribwa.
HIFASHISHIJWE:
S.Tenur et Al, santé communautaire et santé publique, ed mahane, paris 1996
Gilles Brucker et Al, santé publique, ed ellepse, paris 1989
Inyoboranyigisho z’uhugura abajyanama b’ubuzima, MINISANTE ,2008
http/:www.economie.gouv.fr/directions _service
http/: www.securiteconso.org/rubrique41.html
BABYEYI, MWARI MUZI KO IBICURANE BY’ABANA BISHOBORA KUBA INTANDARO Y’URUPFU RWABO
-
Burya akenshi ibicurane biterwa n’udukoko twitwa “virus”. Duturutse mu zuru, utu dukoko rero dushobora kujya mu bice by’umubiri bitandukanye ari nako dutera ibibazo bishobora kumerere nabi abana bafashwe:
-
MU MAZURU: inyama zayo zirabyimba n’ibimwira bikaba byinshi, maze amazuru agafungana, guhumeka bikaba ikibazo. Ku mpinja n’utwana duto tutazi kwipfuna, kubera ko umuyoboro wo mu mazuru uba wabaye muto cyane, kwinjiza umwuka biragorana, bigasaba gukoresha akanywa, bityo kwonka bikagorana cyangwa ntibibe bigishobotse (kubera ko iyo yonka ubusanzwe ahumekera mu mazuru), ubwo inzara n’umwuma bikaba byamumerera nabi, n’amaraso akabona umwuka muke maze inyama zifitiye umubiri akamaro kurusha izindi (ubwonko, umutima, imbyiko,…) ntizibone umwuka uhagije maze zikahazaharira bikaba byamuviramo gupfa.
-
MU TUYOBORO DUTO TW’UBUHUMEKERO ari natwo tugeza umwuka aho amaraso awuvomera, natwo turafungana, umwuka ugahita ku muhate umwana akoresheje imbaraga nyinshi ( agahumeka nabi asemeka nk’urwaye asima maze hagati y’imbavu hakika bidasanzwe), bityo umwuka mubi wakoreshejwe n’umubiri(CO2) ugasoka nabi ukigumira mu bihaha(ukabona agatuza karareze, kabyimbye), amaraso ntabone umwuka mwiza uhagije (kubera ko uba wivanze n’umwuka mubi”CO2), bityo za nyama zifitiye umubiri kurusha izindi ntizibone umwuka uhagije maze zigakora nabi umuntu akaba yabizira.


text:
About NIC
The “Itorero” was a cultural school and it was the channel through which the nation could convey messages to the people regarding national culture in areas such as language, patriotism, social relations, sports, dances and songs, defence of the nation,etc. redmore
Council Commissioners
Members of the council of Commissioners, including the Chairperson and the Vice Chairperson have been appointed by a Presidential Order after approval by the Senate.Members of the Board of Commissioners have a term of office of five (5) years renewable only once. Read more
MINISITIRI W’UBUTEGETSI BW’IGIHUGU YASABYE ABAYOZI BA NIC KWITANGA NO GUSHYIRA HAMWE.
Ibi yabisabye ubwo habaga umuhango w’ihererekanyabubasha hagati y’umuyobozi wa Komisiyo y’Igihugu y’Itorero Ushoje inshingano Bwana RUCAGU Boniface na Perezida wa Komisiyo y’Igihugu y’Itorero winjiye mu nshingano Bwana Bamporiki Edouard.
Minisitiri w’ubutegetsi bw’Igihugu Bwana KABONEKA Francis, wari muri iki gikorwa, yavuze ko Rucagu yakoze akazi gakomeye ku buryo ubu Itorero rimaze kujya mu muco w’Abanyarwanda, gusa abwira umusimbuye ko we agomba gukora byinshi kuko afite imbaraga za gisore.
Yasabye abayobozi nn’abakozi ba komisiyo y’Igihugu y’Itorero ko bagomba kuba intangarugero mu mico no mu myifatire ko inshingano bahabwa zibibasaba.
Yakomeje agira ati “Mugomba kumva ko mutandukanye n’abandi bakozi bose ba Leta, ntabwo mu meze nk ‘abasoresha cyangwa abandi, muri abakozi bagomba guhindura abandi bose, ariko ibi ntimwabikora namwe ubwanyu mutarahinduka, ntabwo wakwigisha abandi ko intore itaganya mu gihe namwe mwaba mukiganya.”
Yasabye abayobozi n’abakozi kuzuzanya kugira ngo bagere ku nshingano Igihugu cyabahaye.
Bwana Bamporiki Edouard, Umuyobozi wa Komisiyo y’Igihugu y’Itorero yahise atangira inshingano ze nka Perezida wa Komisiyo y’Igihugu y’Itorero, akaba asimbuye RUCAGU Boniface wari perezida kuva Komisiyo yakwemerwa n’itegeko.


text:
my special dreams
episode ya 2
Duherukana ubwo hari mama yatakiraga mugikari ese niki cyari cyabiteye? reka dukomeze
Twirutse tugana mugikari tugezeyo dusanga mama yaguye hari arimo ava cyane tumubajije ibibaye yanga kudusubiza namwe murabyumva yaramaze kugwa muri coma .Ubwo twihutiye kumujyana kwa muganga tumugejejeyo abaganga bahita bamujyana mucyumba cyindembe bamwitaho natwe dusigara hanze dutegereje uko baza kutubwira murabyumva nkurugo rukize kandi rwari rubanye neza twese twaramuherekeje ,abashyitsi bari benshi mubitaro kandi bose bababaye ,mbese wabonaga ibitaro byose byakonje wagirango imvura yaguye.
Tukiri aho hahise hasohoka umumama wari ukenyeye agatenge gashaje cyane aba adusanze hanze aradusuhuza ageze kuri mushiki wange mukuru doliane aramwinukiriza yanga kumuha umukono
Doliane : ariko papa uremera ugakora muntoki zuyu muntu zinuka gutya ,ubuse urabona izo ntoki zawe zizongera gucya uwo munuko ukazavamo?
Papa : wagiye wicisha bugufi mwana wa ko utazi uko ejo bizamera
Doliane : oya papa ese nkaba baba baravutse he bataniyubaha ngo bamenye abo bagomba gusuhuza nge ndumva ngiye kuruka kubera iseseme anteye ahubwo reka mpaguruke njye kuba niyicariye mumodoka hatagira akandi kantu nkaka kongera kungera imbere nkaruka
Ako kanya doliane yarahagurutse arikubura adusiga njye ,papa ,diane na divine nabandi bantu bari baje kuduhumuriza ahita ajya kwicara mumodoka
Papa: uriya mwana wanjye rero nikuriya mutunze ahora atubwira ko ari mwiza yanga icyintu cyose cyamuhindura mubi kari agaciyemo reka twikomereze
Wamumama yarebye papa arangije aramubwira ati:”wowe ndabona uri umuntu w’Imana .ubu rero uko undeba aha nabyariye kuribi bitaro mpagejejwe numugiraneza waruntoraguye kumuhanda aho narimfatiwe ninda uwo mugabo yangejeje aha ampa amafaranga ya caution ibihumbi 20000 disi imana izamuhe umugisha”
Papa :mbwira vuba nange nifitiye agahinda
Umumama: ubwo rero bansabye ko nishyura ibihumbi 21000 none ubu nabuze ayo kwishyura kdi banyirukanye kugitanda ngo haryamye abandi barwayi none mubishoboye mwakorera Imana mukamfasha
Papa :ese ntamugabo ugira
Umumama: ntawe rwose ahubwo (atangira kurira )
Papa:ihangane umbwire
Umumama: nyine ni umusore wamfashe kungufu agiye kugura imbuto nari ndi gucuruza kugataro
Twahise twibuka wamudamu umukozi yatubwiye tubona ko ariwe
papa ihangane ahubwo reka tujye kureba uwo mwana uko ameze .bahise bagenda basanga umwana yambaye ubusa.papa akira aya mafaranga ibihumbi 10000 ujye kugura nutwenda twumwana.
Umumama : murakoze cyane ubanza arimwe mama zirwanda bavuze
Papa ntakibazo ahubwo fata numero yange ubwo uzampamagara turebe uko twagifasha
Umumama : mana we sinabona uko mbashimira murakoze cyane gusa Imana yo mwijuru izabibitura
Twahise dusohoka dusubira aho batubwiye gutegerereza twaricaye hashize nkamasaha 4 muganga aba araje n’agahinda kenshi ati muze muri cyiriya cyumba tuganire ariko haze umugabo we gusa.
Papa oya muga ntimbwire ko amaze gupfa ( atangira kurira baravuga ngo amarira y’umugabo atemba ajya munda ariko aya papa we icyo gihe yatembye ajya hanze ) twibuke ko nari mfite imyaka itatu nibwo bwambere nari mbonye umuntu mukuru urira sinarinzi ko nabo barira ,karagaciyemo twikomereze ubwo nange nararize ariko nge narimbabajwe nuko barijije papa
Muganga ihangane rwose ,utuze maze uze tuguhe igisubizo cyumugore wawe ,erega biragora kubyumva ariko mubuzima niko bimera kandi twese byatubaho
Yarangije kuvuga ibyo abari aho bose batangira kurira cyane mbese ibitaro byuzura amarira
Doliane yavuye mumodoka araza yiriuka aba aravuze sinababwiye gusuhuza kakagore murabona umunuko wako udatumye mwese murira,
Abari aho barumiwe ariko kubera ibihe twari turimo bakomeje kurira
Papa: ngaho ndeka ninjirane nabana bange ubundi uduhere hamwe igisubizo
Muganga: ndabona atari ngombwa kuko gishobora kubakomeretsa cyane ntibabashe kubyakira
papa : abana bange ndabazi ntacyo batakwakira
Muganga abonye ko papa yanze muva kwizima aremera turinjira ,atwicaza mucumba arangije aratubwira : ubu rero tuje kubihanganisha nyuma y’uko………..…..
Ntimuzacikwe na episode ya 3


text:
Bwa mbere mu Rwanda hagiye gutangwa igihembo cy’abantu bitwaye neza mu gukundana bikagaragarira buri wese (Best couples Awards 2017).
Iki gikorwa cyo gutanga ibi bihembo kizabera i Remera muri “The Mirror hotel” tariki ya 22 Ukuboza 2017.
Mu Kiganiro na Umugwaneza Jolie, umuyobozi wa J&S Partners isosiyete yateguye iki gikorwa yabwiye ikinyamakuru izubarirashe.rw ko ibi bihembo bizahabwa abantu bakundana ariko bakabyerekana mu ruhame.
Umugwaneza Jolie watangije iki gikorwa afatanyije na Umuhoza Diane, yagize ati “muri iyi minsi abantu benshi usanga baterekana iby’urukundo rwabo mu ruhame kandi byakagombye kuba umuco.Ni yo mpamvu twatekereje iki gikorwa kugira ngo abakundana bajye bumva ko nta gisebo kirimo cyo gukundana mu ruhame.”
Avuga ko hiyandikishije abakundana bagera ku 10, hatoranywamo bane bazavannwamo 2 bazahembwa.
Yagize ati “Kugeza ubu mu irushanwa harimo kupule (couples) enye, arizo tuzatoranyamo ebyiri zizahembwa kuri uwo munsi.”
Avuga ko ibihembo bizatangwa kuri uwo munsi harimo igikombe gifite agaciro k’amafaranga y’u Rwanda ibihumbi 15, kigaherekezwa n’ibahasha irimo amafaranga azamenyekana kuri uwo munsi.”
Umugwaneza avuga ko imyiteguro igeze kure ahubwo igisigaye ari uko umunsi ugera.
Yagize ati “Imyiteguro irarimbanyije, ariko byarangoye kuko nabuze aho ndebera kubera ari bwo biteguwe ku nshuro ya mbere mu Rwanda.”
Abantu bose bakundana batumiwe muri iki gikorwa, haba ari abakoze ubukwe ndetse n’abateganya kurushinga.
Abajijwe ni ba nawe afite umuntu bakundana, yagize ati “Ntabwo tuzitabira amarushanwa, ariko nanjye mfite umuntu dukundana kandi ndamwishimira.”
Yagize inama atanga ku bakobwa bagenzi be, ati “umuhungu nagusaba ko mukundana ujye ubanza ushishoje, umenye n’intego.Numwemerera ubyinjiremo nta gusubira inyuma.”
Yongeyeho ati”nta mpamvu yo kugira ngo uterwe inda n’umuhungu utazi kandi mutarigeze mukundana.”
Kwinjira ahazabera iki gikorwa ni ibihumbi 5 by’amafaranga y’u Rwanda ku muntu umwe, n’ibihumbi 150 ku meza yicayeho abantu 10. Kuri iyo meza hazajya haterekwa icupa rimwe rya likeli (liquor).


text:
“N’ubwo twahemukiye ntitugomba kwitura inabi abaduhemukiye†– Kayirame Marie Solange
Kayirame Marie Solange, umuturage wo mu kagari ka Nyagatovu mu murenge wa Mukarange mu karere ka Kayonza, avuga ko nta mpamvu n’imwe yakagombye gutuma umuntu yitura undi inabi yamugiriye kuko abo bantu More...
Rwanda | Rusizi: Ikibazo cy’imirenge idahagarariwe mu nzego z’abamugaye kubera amashuri make kizasuzumwa
Kubera ibwiriza rigena ko abagize komite nyobozi y’urwego rw’abamugaye ku murenge bagomba kuba nibura bararangije amashuri atandatu yisumbuye byatumye hari imirenge imwe n’imwe komite itabasha More...


text:
Amazina y’abagabo akomoka kuri iri zina harimo Theodore,Theodros Theodosius, Theobald, Theodotus, Theophanes, Theophilus n’andi menshi.
Ay’igitsina gore ni Thea, Theodora, Theodosia, Theophania, Theophano na Theoxena.
Bimwe mu biranga ba Théodore
Agira morali niyo byacitse aba yumva ntawamunyuzamo ijisho ko nawe iwe byayoberaneye. Ni umuntu udakunda ubuzima bwa wenyine, yishimira gukorana n’abandi ndetse no kugira inshuti nyinshi.
Théodore ni umunyamurava, azi kuganira no gusabana kandi azi kwiyitaho mu buryo agaragaramo ku buryo ari wa muntu utanga amafaranga menshi yirimbisha.
Ni umuntu w’umuhanga, uzi kwisobanura, uzi kwemeza abantu kandi umenya indimi adasobwa. Ntibijya bibaho ko yiburira icyizere, igihe cyose aba ayumva afite icyo yavuga mu itsinda agezemo nubwo yaba ntacyo abaziho.
Akunda gukora ariko agakora yigenga adashyizweho itegeko, agira intego kandi ariyemeza.
Iyo akuze aba ari umuntu wihangana, wumva kandi wubahiriza inshingano ze , niyo abaye umugabo amenya kubahiriza ibyo mu rugo rwe.
Iyo akiri umwana aba agira amarangamutima menshi, yikundira gutembera aticara hasi kandi bishobora gutuma atsindwa kuko aba akubagana cyane.


text:
Zaburi 65:3 "Ni wowe wumva ibyo usabwa, Abantu bose bazajya aho uri".
Imana yacu yumva ibyo tuyisaba. Itandukanye n’ibigirwamana bitumva. Yumvise gusaba kwa Hana, yumvise ibyifuzo bya Sara; ntiyirengagije gusenga kwa Hezekiya; yihutiye kumva icyifuzo cya Nehemiah asabira ubwoko n’igihugu cye! None se I byanjye nibyo igiye kwigiraho kugira nkana? Ibyawe nibyo igiye kwigiraho kwica amatwi?
Ushimwe ko wumva gusenga. Uyu munsi wumve isengesho ry’umugaragu wawe (njyewe) ndetse n’abandi bagutabaza nizereye muri aka kanya.
Fidèle Masengo, Umushumba Foursquare Gospel Church Kimironko masengof@yahoo.fr


text:
Abayobozi b’ibanze i Rwamagana ngo bagiye kuba nk’intumwa z’Imana mu baturage
Ubwo bahuriraga mu nama y’Inteko rusange y’Akarere kabo ka Rwamagana, abayobozi mu nzego zinyuranye z’ako Karere, barangajwe imbere n’abagize Inama Njyanama biyemeje ko ngo bagiye kuba nk’intumwa z’Imana zigamije kuvana Abanyarwamagana mu bukene n’imibereho mibi nk’iyo Abayisilaheri babayemo mu Misiri, bakayivanwamo n’intumwa z’Imana Musa na Aroni.
Ubu ngo aba bayobozi mu nzego zabo zose biyemeje gukorera abaturage bakenera serivisi iyo ariyo yose muri Rwamagana ku buryo bunoze kandi bwihuse, bityo bave mu mibereho mibi bagane mu bukire n’imibereho myiza ikwiye Abanyarwanda.
Muri iyi nama y’Inteko y’Akarere, abayobozi mu nzego z’Akarere ka Rwamagana basuzumye imyitwarire n’imikorere mu nzego zinyuranye z’imirimo, bagaragaza inenge n’ibikwiye gukosorwa, cyane cyane mu kwakira ibibazo by’abaturage, kubicyemura no kubaha serivisi bakeneye kandi mu gihe gikwiye.
Muri iyi nama, hanenzwe Abanyamabanga Nshingwabikorwa b’Utugari bavuzweho ko badakemura ibibazo by’abaturage ku buryo benshi muri bo birirwa ku biro by’Akarere bashaka kugeza ibibazo ku bayobozi bakuru b’Akarere. Ibyo bibazo ariko ngo iyo babyakiriye basanga byinshi byari gukemurwa n’inzego z’Akagari.
I Rwamagana ngo bafite ikigereranyo cy’abaturage byibura 40 birirwa ku Karere buri munsi bafite ibibazo byakabaye bikemukira mu Kagari kandi hakiri kare. Ibi ngo bidindiza iterambere bikanahoza abaturage mu mayira, aho kwirirwa mu mirimo ibateza imbere.
Perezida w’Inama Njyanama y’Akarere ka Rwamagana wayoboye iyi nteko y’Akarere aravuga ko biyemeje gukosora amakosa yakorwaga mu nzego zinyuranye, kandi abajyanama bakaba bagiye gufatanya no kujya bakurikirana uko ubuzima rusange n’akazi gakorwa mu nzego z’ubuyobozi n’ibyiciro by’abaturage bahagarariye muri Njyanama.
Mu gihe cy’amezi make, ngo ibibazo byihutirwa biraba byabonewe ibisubizo, ubundi abayobozi n’abakozi b’Akarere ka Rwamagana bakore batizigamye mu kuvana Abanyarwamagana mu bukene babaganisha mu iterambere n’imibereho myiza.
Â